title: Jämsänkosken kirkko

text: Kirkkoa peruskorjattiin ja seurakuntatiloja laajennettiin 1997 arkkitehti Risto Vuolle-Apialan suunnitelman mukaisesti. Kirkon päädyssä on Mikko Vuorisen lasimaalaus vuodelta 1975, muut lasimaalaukset ovat Riikka Kaistin vuonna 2000 tekemiä. Jaana Janhusen ja Minna Poluksen suunnittelemat kirkkotekstiilit valmistuivat 1999.


title: Etelä-Määrin lääni

text:
Etelä-Määrin lääni () on yksi Tšekin kolmestatoista läänistä.
Sen pääkaupunki on Brno.


title: Etelä-Määrin lääni

text: Vuonna 2014 läänissä oli noin 1,17 miljoonaa asukasta.


title: Etelä-Määrin lääni

text: Etelä-Määri on Tšekin viininviljelyaluetta. Siellä kasvatetaan myös hedelmiä ja vihanneksia. Läänin pohjoisosissa on metsää.


title: Etelä-Määrin lääni

text: Etelä-Määrin läänissä on kaksi kohdetta Unescon maailmanperintöluettelossa: kulttuurikohteet Villa Tugendhat ja Lednicen ja Valticen kulttuurimaisema. Unescon biosfäärikohteita ovat Morava-joen alajuoksu ja Karpaatit.


title: Aslaug Slotte

text: Annie Aslaug Margareta Slotte-Häggman, kirjailijanimi Aslaug Slotte (28. toukokuuta 1923 Övermark – 10. joulukuuta 1997 Helsinki) oli suomalainen ekonomi, opettaja ja ruotsin kielellä kirjoittanut kirjailija.


title: Aslaug Slotte

text: Slotten vanhemmat olivat isännöitsijä Karl Alexander Slotte (1896–1983) ja Anne Alice Wiik (1897–1968). Hän oli naimisissa Jarl Häggmanin (s. 1923) kanssa.


title: Aslaug Slotte

text: Slotte pääsi ylioppilaaksi 1942, kävi Helsingin ruotsalaisen kauppakorkeakoulun 1942–1944 ja valmistui vielä filosofian kandidaatiksi 1949. Hän toimi opettajana Helsingin ruotsalaisessa tyttölyseossa.


title: Indiaca

text: Indiaca on nopea ja dynaaminen pallopeli, joka on peräisin Etelä-Amerikasta. Peli on joukkuepeli, jota pelataan lentopallokentää pienemmällä kentällä, ja missä kaksi verkon erottamaa viisihenkistä joukkuetta lyövät Indiaca-palloa puolelta toiselle. Pelivälineenä käytetään indiaca-sulkapalloa, jota pitää lyödä kädellä. Pisteitä saa, jos Indiaca-pallo koskettaa vastustajan kenttää. Indiacaa pelataan muun muassa Virossa, Saksassa, Japanissa, Belgiassa ja Luxemburgissa.


title: Kaija Kauppi

text: Kaija Viola Kauppi (s. 20. toukokuuta 1923 Akaa) on suomalainen kääntäjä.


title: Fehrbellinin taistelu

text:
Fehrbellinin taistelu oli Preussin alueella Fehrbellinissä (noin 50 km Berliinin luoteispuolella) 28. kesäkuuta 1675 käyty Ruotsin ja Brandenburgin välinen pienehkö taistelu.
Ruotsin kuninkaan Kaarle X Kustaan kuoltua vuonna 1660 maata johti holhoojahallitus. Sen johtaja oli Magnus Gabriel De la Gardie, joka solmi sotilaallisen liiton Ranskan kanssa. Vuonna 1672 Ranska hyökkäsi Alankomaihin, mikä johti Ranskan–Hollannin sotaan. Samalla Ruotsin piti sopimuksensa mukaan hyökätä Brandenburgiin. Saksalaiset ruhtinaskunnat pyrkivät hyödyntämään tilannetta työntääkseen Ruotsin pois Pohjois-Saksasta, josta Ruotsi oli saanut alueita Westfalenin rauhassa 1648. Loppuvuonna 1674 Ruotsi toi joukkojaan Brandenburgin alueelle ilman sodanjulistusta. Seuraavana kesänä Brandenburgin joukot johtajanaan vaaliruhtinas Fredrik Vilhelm hyökkäsivät niiden kimppuun Fehrbellinissä ja saartoivat ne. Taistelu päättyi Brandenburgin voittoon. Kahakka ei sinänsä ollut suuri, mutta se horjutti Ruotsin armeijan voittoisaa mainetta.


title: Idman (yritys)

text: Idman Oy oli suomalainen valaistukseen ja valaisimiin erikoistunut yritys, joka fuusioitui vuonna 2006 Philipsin Suomessa toimivaan tytäryhtiöön Philips Oy ja toimii nyt sen Luminaires-yksikkönä. Idman on yhä käytössä valaisinten tuotemerkkinä sekä Philipsillä että kiitotievalaisinten osalta ruotsalaisella Safe Groupilla.


title: Idman (yritys)

text:
Idman Oy:n perusti Karl Hjalmar Idman Poriin vuonna 1897 myymään lamppuja, lasitavaraa ja posliinia. 1920-luvulla yritys muutti Porista Helsinkiin. Vuonna 1953 Idmaniin fuusioitui Paavo Tynellin perustama Taito Oy.
Tynellin lisäksi Idmanille suunnittelivat valaisimia muiden muassa Tapio Wirkkala, Maria Lindeman ja Mauri Almari.


title: Idman (yritys)

text: Nykyisin Idmanin toiminta jatkuu Philipsin omistuksessa suuryhtiön valaistustekniikan keskuksena Pohjoismaissa. Idmanin Mäntsälässä sijainneen tehtaan Philips lopetti vuonna 2009. Se työllisti lopetusvaiheessa 170 ihmistä ja oli Mäntsälän suurin yksityinen työnantaja.


title: Idman (yritys)

text: Idman Oy:n entinen lentokenttävalaisimiin erikoistunut osasto Vantaalla toimii nykyään osana ruotsalaista Safegate Groupia. Idman-valaisimia on käytössä noin 400 lentokentällä ympäri maailmaa.


title: Idman (yritys)

text: Helsinkiläissyntyinen 25-vuotias Hjalmar Idman (1872–1924) asui Porissa ja avasi asuntonaan toimineeseen puutaloon vuonna 1897 liikkeen, jossa alkoi myydä öljylamppuja sekä muuta lasi- ja posliinitavaraa, joidenkin lähteiden mukaan myös Saksasta tuotuja ravintolatarvikkeita. Pian hän halusi laajentaa vähittäiskaupasta tukkukauppaan ja myi vuonna 1919 myymälänsä Porissa ja muutti takaisin Helsinkiin.


title: Idman (yritys)

text: Vuonna 1920 Hjalmar Idman perusti Oy E. Ahlström & Co Ab:n (nyk. E. Ahlström Oy) yhdessä Einar Ahlströmin kanssa, jolla oli ennestään suuri lasi- ja posliinimyymälä Helsingin Roobertinkadulla. Samana vuonna Idman rekisteröi kuitenkin myös toisen yrityksen nimelle Hjalmar Idman Oy. Senkin 66 osakkaaseen kuuluivat Idmanin lisäksi Einar Ahlström ja Jalmari Ahlström. He avasivat liikkeen Aleksanterinkadun ja Mikonkadun kulmaan sekä pian myös Kuopioon ja Tampereelle, joissa toiminta jatkui kuitenkin vain 1920-luvun alkupuolen ajan. Idmanin nimeä kantava yritys myi pääasiassa kristallilasia, Ahlstömin taas puristelasia.


title: Idman (yritys)

text: Hjalmar Idman kuoli 1924, mutta yrityksen toimintaa jatkoi hänen puolisonsa Astrid Idman, joka kuitenkin myi yrityksen omistuksen Einar Ahlströmille. Tämä muutti yrityksen nimen muotoon Idman Oy vuonna 1928.


title: Idman (yritys)

text: Idman Oy aloitti Saksasta tuotujen sähkötarvikkeiden myynnin 1930-luvun alkupuolella, samalla kun luopui ravintolatarvikkeista (jotka taas ovat yhä toimivan E. Ahlström Oy:n päätoimiala). Vuosikymmenen lopulla Idman alkoi myydä itse valmistamiaan hehkulamppuja ja koristevalaisimia ja tytäryritys Neonteho valomainoksia, joita piirtämään palkattiin sittemmin Idmanin valaisinsuunnittelijana tunnettu Mauri Almari. Jalmari Ahlströmin kuoltua 1944 Neonteho fuusioitiin Idman Oy:öön.


title: Idman (yritys)

text: Sotien jälkeen Idman Oy hankki Holmanin pariskunnan perustaman varjostintehtaan ja puutyöpajan Helsingin Kruununhaan Meritullinaukiolta. Sodanjälkeisen materiaalipulan aikana siellä tehtiin lampunvarjostimia muun muassa vanhoista laskuvarjoista. Idmanille työskenteli jonkin aikaa lasisuunnittelijana tunnettu Gunnel Nyman, joka piirsi Idmanille huonekaluja ja varjostimia, samaan aikaan kun suunnitteli valaisimia Idmanin kilpailijalle Ornolle. Idmanin huonekalukauppa kävi huonosti, ja puutyöosaston päätuotteita olivat loisteputkivalaisinten kotelot. Osaston toiminta loppui pian.


title: Idman (yritys)

text: Vuonna 1953 Idman Oy osti enemmistöosuuden Paavo Tynellin Taito Oy:stä ja yhtiöiden valaisinverstaat yhdistettiin Tynellin tahdon vastaisesti. Hän ja useimmat muut Taidon ammattilaiset jäivät kuitenkin tekemään Idmanille, Tynell freelancerinä oman muotoilutoimistonsa kautta. Idmanin Suomen markkinoihin keskittyvä strategia aiheutti 1960-luvun alussa Taito-verstaan sulkemisen ja Idmanin tuotannon muuttamisen Helsingistä uusiin sarjavalmistukseen sopiviin tiloihin Mikkeliin.


title: Idman (yritys)

text: Idmanin lentokenttävalaistusliiketoiminta sai alkunsa korkeiden savupiippujen varoituslampuista 1950-luvun alussa. Silloinen toimitusjohtaja Pentti Väisänen oli entinen sotilaslentäjä, ja Idman panosti ilmailuvalaistukseen uuden halogeenilampputekniikan avulla. Tuolloin kiitotien pintaan upotettavia valaisimia tehtiin vain Yhdysvalloissa, ja erään amerikkalaisvalmistajan kanssa tehdyllä yhteistyöllä Idmanista tuli niiden ensimmäinen valmistaja Euroopassa.


title: Idman (yritys)

text: 1960-luvun alkupuolen Idman Oy oli myös sähkötukku, kunnes taas keskityttiin vain valaistukseen. Kotivalaisimista yhtiön strategia kääntyi yhä enemmän ammattivalaistuksen, kuten katuvalojen suuntaan.


title: Idman (yritys)

text: Nokia osti Idman Oyn keväällä 1981 ja toi yhtiölle parempia tuotekehitysresursseja. Vuonna 1986 Nokia osti myös SLO-Metalli Oy:n Mäntsälästä, joka muun sähkötarviketuotannon ohella oli perehtynyt muovisten valaisimien tekoon ostamalla 1983 loviisalaisen Sanka Oy:n. SLO-Metallin alkujuuret olivat Lennart Aralan (ent. Achander) Helsinkiin vuonna 1939 perustamassa valaisintehdas Metallivalmisteessa, joka muutti 1963 Mäntsälään ja siirtyi SLO:n omistukseen 1968.


title: Idman (yritys)

text: Nokia myi Idman Oy:n 1993 saksalaisjätti AEG:lle. Jo seuraavana vuonna AEG luopui valaistusliiketoiminnasta ja sen mukana Idmanin omistajaksi tuli toinen elektroniikkajätti, hollantilainen Philips. Vuonna 2007 Philips yhdisti kaikki toimintonsa Suomessa Idman Oy:öön ja myi seuraavana vuonna lentokenttävalaistustoiminnan ruotsalaiselle Safe Groupille, jonka omistama Idman Airfield Lighting Oy toimii yhä Helsinki-Vantaan lentoaseman lähellä. Mäntsälän tehdas suljettiin 2009.


title: Dwzyrek

text: Dwzyrek on Jussi ja Antti Hyyrysen muodostaman Wöyh!-yhtyeen toinen albumi. Se julkaistiin 17. huhtikuuta 2015 Hyyrysten omistaman Kaskelotti Records- levy-yhtiön kautta. Albumi debytoi Suomen virallisen listan sijalla 4.


title: Dwzyrek

text: Albumin ensimmäinen single ”Kamppailu merellä” julkaistiin 13. maaliskuuta 2015.


title: Moskovan kehätie

text: Moskovan kehätie on vuonna 1962 valmistunut Moskovan ympäröivä noin 100 km pituinen moottoritie. Se on myös Moskovan pääasiallinen raja.


title: Santo Domingo de los Tsáchilas

text: Santo Domingo de los Tsáchilas on yksi Ecuadorin maakunnista. Se erotettiin lokakuussa 2007 Pichinchan maakunnasta. Maakunnan pinta-ala on 3 805 neliökilometriä ja siellä on arviolta 434 800 asukasta (vuonna 2017). Sen pääkaupunki on Santo Domingo.


title: Santo Domingo de los Tsáchilas

text: Maakunnan nimi tulee alueella eläneestä tsáchila-heimosta, joka tunnetaan myös nimellä "Colorados".


title: Santo Domingo de los Tsáchilas

text: Maakunta on jaettu kahteen kantoniin, mikä on Ecuadorin maakunnille harvinaisen pieni kantonien määrä:


title: Juha Joro

text: Juha Joro (s. 1957 Helsinki) on suomalainen taidegraafikko. Taidegrafiikan lisäksi hänen tuotantoonsa kuuluu muun muassa piirroksia sekä taiteilijakirjoja. Joro on taiteilijana kiinnostunut taidegrafiikan menetelmistä. Hän asuu ja työskentelee Turussa ja toimi pitkään Turun taidegraafikoiden puheenjohtajana (1996–2013).


title: HMS Dulverton (M35)

text: HMS Dulverton (viirinumero M35) oli Britannian Kuninkaallisen laivaston Hunt-luokan miinantorjunta-alus, joka myytiin vuonna 2008 Liettualle. Alus aloitti palveluksensa Liettuan laivastossa 2011 nimellä "Kuršis".


title: HMS Dulverton (M35)

text: Alus tilattiin Woolstonista Vosper Thornycroftilta. Alus laskettiin vesille 3. marraskuuta 1982 ja se otettiin palvelukseen 4. marraskuuta 1983.


title: HMS Dulverton (M35)

text: Alus muutettiin vartiolaivaksi 1997. Se todettiin tarpeettomaksi, jonka jälkeen alus asetettiin myyntiin vuonna 2004. Vuonna 2008 Liettua osti aluksen. Thales modernisoi aluksen miinantorjuntajärjestelmät runkoonasennetulla Sonar 2193 järjestelmällä, propulsiojärjestelmällä, taistelunjohtojärjestelmällä ja miinantuhoamisjärjestelmällä, jonka jälkeen alus liitettiin 2011 laivastoon nimellä "Kuršis".


title: Albert Maysles

text: Albert Maysles (26. marraskuuta 1926 Boston, Yhdysvallat – 5. maaliskuuta 2015 New York, Yhdysvallat) oli yhdysvaltalainen dokumenttiohjaaja. Hän aloitti uransa psykologina. Ensimmäisen elokuvansa "Psychiatry in Russia" hän teki moottoripyörämatkalla Neuvostoliitossa. Hänen aloittamastaan tyylisuuntauksesta ruvettiin käyttämään nimitystä direct cinema, joka tarkoittaa todellisuuden kuvaamista suoraan, ilman käsikirjoitusta, tulkintaa ja kommentointia. Hänen läpimurtoelokuvansa oli "Kauppamatkustaja" (1968). Hän teki sen yhteistyössä veljensä äänittäjä David Mayslesin kanssa. Maysles teki runsaasti dokumentteja taiteilijoista ja muusikoista, kuten Rolling Stonesista ("Gimme Shelter", 1970). Kaiken kaikkiaan hänen tuotantoonsa kuuluu noin 50 dokumenttielokuvaa. Viimeiseksi jäi "In Transit", jonka lisäksi hänellä oli tekeillä omaelämäkerrallinen "Handheld and From the Heart".


title: Albert Maysles

text: Mayslesin isä oli ukrainanjuutalainen postivirkailija, äiti puolanjuutalainen opettaja. Kumpikin tuli lapsena siirtolaisina Yhdysvaltoihin.


title: Jarolímek

text: Jarolímek oli hyppyrimäki Štrbské Plesossa Slovakiassa.


title: Jarolímek

text: Štrbské Plesoon rakennettiin ensimmäinen hyppyrimäki lumesta vuonna 1920 kautta aikain ensimmäisiä hiihdon Tšekkoslovakian mestaruuskilpailuja varten. Hyppyrimäkeen rakennettiin vuonna 1923 puinen vauhtimäki.


title: Jarolímek

text: Mäkihypyn suosion kasvaessa Ylä-Tatralla arkkitehti Karel Jarolímek rakennutti K50-hyppyrimäen, jossa oli vaikuttava puinen vauhtimäkitorni. Hyppyrimäki valmistui vuonna 1932. Vuoden 1935 MM-kilpailuja varten Jarolímek remontoitiin vuonna 1934, remontissa K-pistettä siirrettiin 50 metristä 70,0 metriin. Maailmanmestaruuskilpailuissa norjalaiset ottivat kolmoisvoiton Birger Ruudin johdolla, toiseksi sijoittui Reidar Andersen ja kolmanneksi Alf Andersen.


title: Jarolímek

text: Talvella 1939–1940 vauhtimäki vaurioitui pahoin ja sitä piti korjata lähes vuosittain, jotta Jarolímek pysyi hyppykuntoisena. Lopulta K-piste sijaitsi 72,5 metrissä ennen kuin Jarolímek purettiin vuonna 1962. Samalle paikalle alettiin rakentaa vuonna 1966 MS 1970 -mäkihyppystadionia vuoden 1970 MM-kilpailuja varten.


title: Jarolímek

text: Mäkiennätys on 76,5 metriä.


title: Anatole Taubman

text: Anatole Taubman (s. 23. joulukuuta 1970) on sveitsiläinen näyttelijä, joka on esiintynyt muun muassa James Bond -elokuvassa "007 Quantum of Solace" sekä munkki Remigiuksena television minisarjassa "Taivaan pilarit". Hän näytteli myös elokuvassa "Speed Racer" (2008). Vuonna 2012 hän näytteli myös suuremman roolin saksalaisessa lastenelokuvassa"Fünf Freunde", joka perustuu Enid Blytonin Viisikko-kirjoihin. Taubman oli vastaava tuottaja komediaelokuvassa "She's Funny That Way" (2014).


title: Gene Roth

text: Gene Roth (8 tammikuuta 1903 - 19 heinäkuuta 1976) oli yhdysvaltalainen näyttelijä. Hän esiintyi monissa elokuvissa elokuvauran aikana vuosina 1922-1967. Gene Roth tiedetään parhaiten Climax!-televisiosarjan jaksosta Casino Royale (1954), jossa hän esitti Basil nimistä hahmoa.


title: Suomi – A Symphonic Poem for Orchestra

text: Suomi – A Symphonic Poem for Orchestra on Heikki Sarmannon albumi vuodelta 1984.


title: Grisha-luokka

text: Grisha-luokka (, Albatros) oli Neuvostoliiton laivaston 1970-1990 valmistettu sukellusveneentorjuntakorvettiluokka. Luokan alusten toimintasäde oli rajattu ja niitä käytettiin ainoastaan rannikkovesillä. Niiden aseistuksena oli erilaisia sukellusveneentorjunta-aseita sekä SA-N-4 ilmatorjuntaohjukset.


title: Grisha-luokka

text: Grisha I eli projekti 1124.1 oli kahdentoista vuosina 1970-1974 valmistetun aluksen muodostama alaluokka. Luokan alukset poistettiin palveluksesta 1979.


title: Grisha-luokka

text: Grisha II eli projekti 1124P valmistettiin KGB:n alaisille rajavartiojoukoille. Luokan alukset varustettiin toisella 57 millimetrin tykillä, joka korvasi samalla SA-N-4 ilmatorjuntaohjusjärjestelmän. Luokan aluksia valmistettiin 1970-luvun aikana yhteensä seitsemäntoista, joista kaksi luovutettiin Ukrainalle ja seitsemän jatkaa palvelustaan Venäjän merivartiojoukoissa.


title: Grisha-luokka

text: Grisha III eli projekti 1124M luokan aluksia valmistettiin 1970-luvun lopulla ja 1980-luvun alussa yhteensä 34 kappaletta. Aluksissa oli joitakin parannuksia kuten 30 millimetrin tykki ja uutta elektroniikkaa. Aluksista parisenkymmentä jatkaa palvelustaan Venäjän laivastossa. Liettuan laivastossa palveli vuoteen 2009 saakka kaksi alusta.


title: Grisha-luokka

text: "MPK-5" oli ainoa Grisha IV eli projekti 1124K luokan alus. Se varustettiin SA-N-9-ilmatorjuntaohjusjärjestelmien koealukseksi. Alus on poistettu käytöstä.


title: Grisha-luokka

text: Grisha V eli projekti 1124ME valmistettiin 1985-1994 30 kappaletta. Alusten kaksiputkiset 57 millimetrin tykit vaihdettiin yksiputkisiin 76 millimetrin tykkeihin. Aluksista on 28 edelleen palveluksessa Venäjän laivastossa. "Ternopil" luovutettiin 2006 Ukrainalle.


title: Betonimylläri (albumi)

text: Betonimylläri (Heikki Sarmannon Sävellyksiä Lauri Viidan Runoihin) on Tapani Kansan albumi vuodelta 1987.


title: Betonimylläri (albumi)

text: Albumin kansitaiteen toteutti Kari Piippo.


title: Lowiaceae

text: Lowiaceae on pieni eteläaasialainen kasviheimo yksisirkkaisten koppisiemenisten Zingiberales-lahkossa. Heimossa on vain yksi suku, "Orchidantha".


title: Lowiaceae

text: Kasvit ovat ruohoja, joilla on ruodilliset lehdet. Niissä on jyrkästi kärkeä kohti nousevat pitkittäissuonet, joista toiset ovat vahvempia kuin toiset. Myös poikkisuonet ovat hyvin kehittyneet ja näkyvät selvästi lehden alapinnalla. Kukinto koostuu yksikukkaisista osakukinnoista ja haarautuu kukkien alla olevista tukilehdistä. Sisemmän kehäkiehkuran (teriön) yksi lehti muodostaa usein hyvin kehittyneen huulen. Heteet kiinnittyvät terälehtiin, ja joskus kukassa on yksi joutohede. Luotti on monosymmetrinen ja selkä-vatsa-suuntaisesti litistynyt; luotin tyvellä on erityssolukkoa. Siemenet ovat toisinaan lyhytkarvaisia.


title: Lowiaceae

text: Heimo/suku kasvaa Etelä-Kiinasta Borneoon ulottuvalla alueella.


title: Lowiaceae

text: Suvussa "Orchidantha" (syn. mm. "Lowia") on viisitoista lajia. Suku on hyvin huonosti tunnettu.


title: Man with a Sax

text: Man with a Sax on Robert Shuren ja Heikki Sarmannon albumi vuodelta 1987.


title: Rübezahl-Sprungschanze

text: Rübezahl-Sprungschanze oli hyppyrimäki Jánské Láznĕssa Tšekissä.


title: Rübezahl-Sprungschanze

text: Jánské Láznĕen rakennettiin A. Bergerin ollessa vastuussa Rübezahl-Sprungschanze vuonna 1921. Rübezahl-Sprungschanzessa järjestettiin kautta aikain ensimmäiset hiihdon MM-kilpailut. Maailmanmestaruuden vuonna 1925 voitti tšekkoslovakialainen Willen Dick, toiseksi sijoittui norjalainen Henry Ljungmann ja kolmanneksi sijoittui tšekkoslovakialainen Frantisek Wende. Yleisöä kilpailussa oli 3 000. MM-kilpailujen jälkeen mäestä järjestettiin kansallisia kilpailuja.


title: Rübezahl-Sprungschanze

text: Välittömästi toisen maailmansodan jälkeen Rübezahl-Sprungschanze remontoitiin hyppykuntoon. Vuonna 1956 arkkitehti Karel Jarolímekin suunnittelema uusi mäki valmistui. Sen jälkeen mäessä järjestettiin vuosittain kansallisia kilpailuja vuoteen 1965 asti.


title: Rübezahl-Sprungschanze

text: Mäkiennätyksen 55,0 metriä on hypännyt Franciszek Wende.


title: Marantakasvit

text: Marantakasvit (Marantaceae) on runsaat puoli tuhatta lajia käsittävä trooppinen kasviheimo yksirkkaisten koppisiemenisten Zingiberales-lahkossa.


title: Marantakasvit

text: Marantakasvit ovat usein rotevia, joskus varrellisia ruohoja, joiden lehdet ovat ruodillisia. Ruodin kärjessä on turvonnut kohta, ns. pulvinus, ja lehdet ovat umpituppisia. Kukat sijaitsevat parittain ja ovat usein vaatimattoman kokoisia ja epäsäännöllisiä mutta toistensa peilikuvia. Teriö, hetiö ja vartalo ovat kasvaneet tyviltään yhteen. Kummassakin hedekiehkurassa on tavallisesti ainakin yksi joutohede; yksi on huppumainen (staminodium cucullatum) ja toinen enemmän tai vähemmän mehevä (staminodium callosum), fertiilissä heteenpuoliskossa on usein terämäinen lisäke. Sikiäimessä on toisinaan vain yksi fertiili emilehti. Vartalo käyristyy kehityksensä aikana, ja siitepöly karisee sen erittävälle alueelle pölyttäjien saataville. Emilehdessä on vain yksi siemenaihe pohjaistukassa. Hedelmä on tavallisesti kota, joskus marja.


title: Marantakasvit

text: Marantakasvit kasvavat tropiikissa, erityisesti Amerikassa; Australiasta ne puuttuvat.


title: Marantakasvit

text: Heimossa on 31 sukua ja 550 lajia, joista lähes puolet (250 lajia) kuuluu sukuun "Goeppertea", joka on muodostettu vasta v. 2012 fylogeneettisten eli sukulaisuustutkimusten perusteella. Valtaosa maijojen suvun ("Calathea") lajeista luetaan siihen, maijat kun ovat osoittautuneet polyfyleettiseksi ryhmäksi.


title: Marantakasvit

text: Perinteisesti heimon sukujen luettelo on näyttänyt seuraavalta:


title: Passions of a Man

text: Passions of a Man on Heikki Sarmannon ja A Suite for Jazz Orchestran albumi vuodelta 1987.


title: Passions of a Man

text: Kaikki kappaleet kirjoittanut Heikki Sarmanto.


title: Puistolanraitin ala-aste

text: Puistolanraitin ala-asteen koulu on Helsingin Puistolan alueella sijaitseva koulu. Kouluun kuului vuonna 2014 kolme eri toimipistettä: Nurkkatien toimipiste, Puistolanraitin toimipiste ja Tenavatien toimipiste. Koulussa opetetaan 1.-6. luokkia. Koulu perustettiin vuonna 2013, kun Puistolan ala-asteen koulut ja Nurkkatien ala-asteen koulu yhdistyivät. Tenavatien toimipiste lakkautettiin 2015.


title: ELSA Turku

text: ELSA Turku ry eli The European Law Students' Association - ELSA Turku ry on turkulainen opiskelijajärjestö ja Turun paikallisryhmä ELSA-verkostossa (The European Law Students' Association). ELSA Turun tehtävänä on edustaa jäseniään European Law Students’ Association – ELSA Finland ry:ssä, joka toimii yhdistyksen ja sen jäsenten edustajana kansainvälisessä opiskelijajärjestössä European Law Students’ Associationissa, ELSA:ssa; edistää kansainvälistä yhteistyötä; antaa suomalaisille oikeustieteen opiskelijoille ja nuorille lakimiehille mahdollisuuksia perehtyä eri maiden oikeusjärjestelmiin ja talouselämään; ja lisätä jäsenistön keskinäistä yhteenkuuluvuutta. Tarkoituksensa toteuttamiseksi yhdistys järjestää voittoa tavoittelematta harjoittelijavaihtoa, opintomatkoja, seminaareja ja muuta tarkoitusta edistävää toimintaa tarvittaessa yhteistyössä muiden yhdistysten kanssa.


title: ELSA Turku

text: ELSA Turulla on noin 550 jäsentä Turun Yliopiston Oikeustieteellisessä tiedekunnassa ja Åbo Akademissa. Toimeenpanevana elimenä ELSA Turussa toimii vuodeksi kerrallaan valittava hallitus. Suomessa ELSAan kuuluu n. 1300 oikeustieteen ylioppilasta, koko verkoston jäsenmäärän ollessa n. 40 000.


title: ELSA Turku

text: Paikallistasolla ELSA-verkosto koostuu paikallisryhmistä (kuten ELSA Turku), jotka ovat sitoutuneet ELSAn tavoitteisiin ja edistävät niitä omassa yliopistossaan. Paikallisryhmiä on Euroopassa lähes 300. Suomessa jokainen paikallisryhmä edustaa tiettyä kaupunkia ja oikeustieteellistä tiedekuntaa. Suomen ELSA-paikallisryhmät ovat: ELSA Rovaniemi, ELSA Joensuu, ELSA Turku ja ELSA Helsinki. ELSA Turku on Suomen suurin ja aktiivisin ELSA-ryhmä.


title: ELSA Turku

text: Kansallisen tason ELSA-verkosto koostuu kansallisryhmistä, jotka toimivat paikallisryhmien yhdysjärjestöinä. Jokainen kansallisryhmä toimii oman maansa edustajana. Kansallisryhmiä on yhteensä 42. Kansallisryhmä koostuu paikallisryhmien vuosittain valitsemasta hallituksesta. Kansallisryhmä myös edustaa paikallisryhmiä ELSAn kansainvälisissä kokouksissa ja huolehtii kansainvälisestä yhteydenpidosta välittäen tietoa verkoston toiminnasta paikallisryhmille. ELSA Finland on Suomen kansallinen ELSA-ryhmä.


title: ELSA Turku

text: Kansainvälinen ELSA ("ELSA International") koostuu kansainvälisestä hallituksesta (International Board), jonka kansalliset ryhmät valitsevat vuoden toimikaudeksi. Kansainvälinen hallitus on ELSAn korkein toimeenpaneva elin ja se edustaa järjestöä tärkeimmille yhteistyötahoille. Kansainvälisen hallituksen kahdeksan jäsentä asuvat ja työskentelevät vuoden täysipäiväisesti Brysselissä matkustaen välillä tapahtumiin ja vierailuille eri puolille Eurooppaa.


title: ELSA Turku

text: ELSA Turku toimi aluksi osana Oikeustieteen Ylioppilaiden yhdistys Lex ry:tä, mutta rekisteröitiin omaksi yhdistyksekseen vuonna 1992. Kansallisesti ensimmäinen kontakti ELSA Internationaliin otettiin vuonna 1982, minkä jälkeen ELSA Finland hyväksyttiin ELSAn eli The European Law Students' Associationin viralliseksi jäseneksi vuonna 1983. ELSA Finland rekisteröitiin Suomessa omana yhdistyksenään vuonna 1987.


title: ELSA Turku

text: ELSAn toiminnan tarkoitus on tuoda monipuolisuutta oikeustieteelliseen koulutukseen sekä kehittää oikeustieteen opiskelijoiden ja nuorten lakimiesten keskinäistä ymmärrystä ja sosiaalista vastuuntuntoa. ELSA tarjoaa oikeustieteen opiskelijoille mahdollisuuden luoda kansainvälisiä kontakteja sekä oppia muista kulttuureista ja oikeusjärjestelmistä kriittisen vuoropuhelun ja tieteellisen yhteistyön hengessä. Tavoitteena on auttaa opiskelijoita hankkimaan käytännön kokemusta oikeudellisesta työstä ja vastaamaan kansainvälistyvän työelämän haasteisiin.


title: ELSA Turku

text: ELSAn toiminta koostuu valikoimasta akateemisia ja ammatillisia tapahtumia, joita järjestämisestä vastaavat pääsääntöisesti ELSAn paikallisryhmät itsenäisesti. ELSA Järjestää jäsenilleen mm. seuraavat aktiviteetit:


title: ELSA Turku

text: ELSA Turku järjestää vuosittain ainakin seuraavat perinteeksi muodostuneet tapahtumat:


title: ELSA Turku

text: ELSA Turulla on oma jäsenlehti ELSA News, joka ilmestyy painettuna viisi kertaa vuodessa. Lehti julkaistaan myös yhdistyksen kotisivuilla. Lisäksi ELSA International on julkaissut vuodesta 1989 alkaen koko ELSA-verkoston kattavaa Synergy Magazine -lehteä, joka ilmestyy sähköisen version lisäksi myös painettuna lehtenä.


title: ELSA Turku

text: Viitteet


title: Maddie Ziegler

text: Madison Nicole ”Maddie” Ziegler (s. 30. syyskuuta 2002 Pittsburgh, Pennsylvania) on yhdysvaltalainen tanssija, näyttelijä ja malli. Hänet tunnetaan Lifetime-kanavan ohjelmasta "Dance Moms" () sekä esiintymisistään Sian musiikkivideoilla ”Chandelier”, ”Elastic Heart”, ”Big Girls Cry”, ”Cheap Thrills” ja ”The Greatest”.


title: Maddie Ziegler

text: Ziegler on näytellyt muutamissa tv-sarjoissa, kuten "Drop Dead Diva" ja "Valehtelevat viettelijät" sekä elokuvassa "The Book of Henry" (2017). Hän on tehnyt myös mallintöitä mm. Capeziolle, Targetille ja Ralph Laurenille.


title: Maddie Ziegler

text:
Vuonna 2015 yhdysvaltalainen "Time"-lehti valitsi Zieglerin yhdeksi vuoden vaikutusvaltaisimmista teini-ikäisistä.
Vuonna 2016 hän voitti Teen Choice Awards -palkintogaalassa ”Vuoden tanssija” -palkinnon. Zieglerillä on yli 12 miljoonaa seuraajaa Instagramissa. Vuonna 2017 hän kirjoitti mallisopimuksen IMG Modelsin kanssa.


title: Maddie Ziegler

text: Maddie Zieglerin vanhemmat ovat Melissa Ziegler-Gisoni ja Kurt Ziegler. Hän syntyi Pittsburghissa ja varttui läheisessä Murrysvillessä. Ziegler on sukujuuriltaan puolalainen, saksalainen ja italialainen. Hänellä on nuorempi sisko Mackenzie, joka on tanssija ja laulaja. Lisäksi Zieglerillä on kaksi vanhempaa velipuolta isänsä aiemmasta liitosta. Hänen vanhempansa erosivat vuonna 2011.


title: Maddie Ziegler

text: Ziegler aloitti tanssitunnit kaksivuotiaana ja liittyi neljän vuoden iässä Abby Lee Dance Companyyn, jossa hän harrasti mm. steppiä, balettia ja jazzia sekä lyyristä tanssia. Hän kävi Sloan Elementary Schoolia vuoteen 2013 asti, jolloin hän siirtyi kotikouluun.


title: Mebendatsoli

text: Mebendatsoli (CHNO) on bentsimidatsolin karbamaattijohdannaisiin kuuluva orgaaninen yhdiste. Yhdistettä käytetään lääketieteessä ja eläinlääketieteessä loismatojen aiheuttamien infektioiden hoidossa.


title: Mebendatsoli

text: Huoneenlämpötilassa mebendatsoli on kellertävää kiteistä ainetta. Yhdiste on käytännöllisesti katsoen veteen liukenematonta ja liukenee paremmin orgaanisiin liuottimiin kuten dimetyyliformamidiin, dimetyylisulfoksidiin ja muurahaishappoon.


title: Mebendatsoli

text: Mebendatsoli sitoutuu tubuliiniproteiiniin ja estää sen polymeroitumisen mikrotubuluksiksi, joilla on useita elintärkeitä tehtäviä soluissa. Lisäksi aine estää glukoosin ottoa soluihin, minkä vuoksi loismato nääntyy lopulta glykogeenivarantojen ehtyessä. Mebendatsoli tehoaa useisiin sukkulamatoihin kuten kihomatoon, koukkumatoihin, piiskamatoihin ja suolinkaiseen. Lisäksi sille ovat alttiita heisimadot.


title: Mebendatsoli

text: Tyypillisimmät mebendatsolin aiheuttamat sivuvaikutukset ovat vatsakivut ja ripuli. Harvinaisena voi esiintyä leukopeniaa. Mebendatsoli on teratogeenista, minkä vuoksi se ei sovi raskaana oleville naisille.


title: Mebendatsoli

text: Mebendatsolisynteesin lähtöaineet ovat 3,4-diaminobentsofenoni ja N-metoksikarbonyyli-S-metyyli-isotiourea. 3,4-Diaminobentsofenonia valmistetaan nitraamalla 4-klooribentsofenonia ja tämän jälkeen klooriatomi korvataan aminoryhmällä nukleofiilisella aromaattisella substituutiolla ammoniakin kanssa. Viimeisessä vaiheessa nitroryhmä pelkistetään vedyttämällä aminoryhmäksi. N-metoksikarbonyyli-S-metyylitioureaa valmistetaan metyylikloroformaatin ja S-metyylitiourean välisellä reaktiolla..


title: E. Ahlström

text: E. Ahlström Group Oy on suomalainen vuonna 1913 perustettu kattaus- ja keittiötarvikkeiden sekä ravintolakalusteiden tukkuliike. Sen liikevaihto vuonna 2012 oli 12, 5 miljoonaa euroa. Se toimii Elimäenkadulla Helsingin Vallilassa.


title: E. Ahlström

text: Einar Ahlströmillä oli vuodesta 1913 lasi- ja posliinimyymälä Helsingin Roobertinkadulla. Vuonna 1920 Porista Helsinkiin siirtynyt Idman Oy:n perustaja Hjalmar Idman tuli Ahlströmin yhtiökumppaniksi. He rekisteröivät Oy E. Ahlström & Co Ab:n, joka myi puristelasituotteita kun taas Idman Oy myi kristallilasia. Kun Hjalmar Idman kuoli 1924, hänen leskensä Astrid Idman myi myös Idman Oy:n Einar Ahlströmille.


title: E. Ahlström

text: Vuonna 1960 E. Ahlström Oy laajensi toimialaansa kodintarvikkeista ammattikäyttöön tarkoitettuihin astioihin ja muihin ravintoloiden keittiöissä ja saleissa tarvittaviin tuotteisiin. Ravintolatarvikkeista tuli pian yrityksen päätoimiala.


title: Wadeberg

text: Wadeberg on neljän hyppyrimäen muodostama mäkihypyn suorituspaikka Oberhofissa Saksassa. Lisäksi alueella sijaitsivat Thüringenschanze ja Pionierschanze.


title: Wadeberg

text: Marraskuussa 2014 alettiin suunnitella K80 HS85 -mäen rakentamista Wadebergiin.


title: Wadeberg

text: Ensimmäinen hyppyrimäki Oberhofiin rakennettiin vuonna 1906 Tambacher Straßen lähelle. Vuonna 1908 norjalainen Rolf W. Thune rakennutti ensimmäisen hyppyrimäen Wadebergiin. Mäessä järjestettiin useat Thüringenin mestaruuskilpailut. Vuonna 1908 saksalainen Karl Böhm-Hennes hyppäsi mäestä 17,0 metriä. Ennen mäen purkamista mäkiennätys oli vuonna 1928 hypätty 38,0 metriä.


title: Wadeberg

text:
Pionierschanze rakennettiin vuonna 1952 Thüringenschanzen oikealle puolella ja mäestä pystyi hyppäämään noin 25 metriä.
Vuonna 1925 alettiin rakentaa suurmäkeä Wadebergiin, ja K50 Hindenburgschanze vihittiin käyttöön 22. joulukuuta 1927 ja avajaiskilpailu järjestettiin 5. helmikuuta 1928. Avajaisissa oli yleisöä 30 000. Vuoden 1931 MM-kilpailut järjestettiin Hindenburgschanzessa. Maailmanmestaruuden voitti norjalainen Birger Ruud, toiseksi sijoittui sveitsiläinen Fritz Kaufmann ja kolmanneksi sijoittui ruotsalainen Sven Eriksson.


title: Wadeberg

text: Vuosina 1937-1938 mäkeä remontoitiin ja K-piste siirrettiin 66,5 metriin. Toisen maailmansodan jälkeen vuonna 1945 mäen nimeksi vaihdettiin Thüringenschanze ja syksyllä 1948 Thüringenschanzea kunnostettiin. Thüringenschanze rakennettiin uudelleen vuosina 1950–1951, samalla rakennettiin uusi tuomaritorni. Uusi K80 Thüringenschanze avattiin Itä-Saksan mestaruuskilpailujen yhteydessä helmikuussa 1951, yleisöä kilpailussa oli 120 000. Vuonna 1955 mäen alastulorinteeseen asennettiin muovitus. Vuodesta 1951 alkaen järjestettiin vuosittain kansainvälisiä kilpailuja vuoteen 1961 asti, jolloin Oberhofiin valmistui Rennsteig-Schanze. Vuoden 1961 jälkeen Thüringenschanzea käytettiin pääasiassa harjoituksissa.


title: Wadeberg

text: Helmikuussa 1981 Jens Weißflog hyppäsi viimeisen mäkiennätyksen 83,5 metriä. Hyppyrimäen torni purettiin vuonna 1986.


title: Wadeberg

text:
Mäkiennätyksen 83,5 metriä on hypännyt Jens Weißflog.
Wadebergschanze rakennettiin vuosina 1950–1951 Thüringenschanzen vasemmalle puolelle ja se on kautta aikain ensimmäinen muovitettu hyppyrimäki. Kuitenkin ennen muovitetun Wadebergschanzen avajaisia, 31.10.1954 hypättiin huippusalaiset harjoitushypyt kahdeksan kilometrin päässä sijaitsevassa Regenbergschanzessa. Muovituksen keksi itäsaksalainen Hans Renner, jonka mukaan nimettiin myöhemmin Oberhofin suurmäki ja Regenbergschanze. Wadebergschanze remontoitiin vuosina 1988 ja 1994.


title: Wadeberg

text: Schülerschanze HS50 sijaitsee Wadebergschanzea vastapäätä. Mäki rakennettiin vuonna 1976 ja avajaiset olivat vuonna 1977. Mäen K-piste on 48 metrissä ja HS-piste 50 metrissä. Mäessä on muovitus. Mäkiennätys on 52,0 metriä.


title: Wadeberg

text: Schülerschanze HS36 sijaitsee HS50 mäen oikealla puolella. Mäki rakennettiin vuonna 1982. Mäen K-piste on 34 metrissä ja HS-piste 36 metrissä. Mäessä on muovitus. Mäkiennätys on 35,0 metriä.


title: Wadeberg

text: Kinderschanze sijaitsee Wadebergschanzen vastamäessä. Mäen K-piste on 13 metrissä. Mäessä on muovitus.


title: Perniön Liha

text: Perniön Liha Oy on vuonna 1930 perustettu elintarvikealan perheyritys, jonka tuotteita ovat makkaratuotteet. Helsingin Makkaratehdas on Perniön Liha Oy:n tuotemerkki. Yritys toimii Salossa ja Helsingissä. Se palkittiin Taloussanomien "Suomen Paras Makkaratehdas" -vertailussa hopeasijalla.


title: Perniön Liha

text: Perniön Lihan omistajiin kuuluvat muun muassa jääkiekkoilijat Saku ja Mikko Koivu sekä heidän isänsä Mikko Koivu. Yhtiön hallituksen puheenjohtaja on entinen mainosyrittäjä Jon Granström. 2000-vuosikymmenen lopulla muodostettuun 14 sijoittajan ryhmään kuuluvat myös sarjayrittäjä Marko Parkkinen sekä eräitä Laitilan Wirvoitusjuomatehtaan perustajia."


title: Perniön Liha

text: Maaliskuussa 2017 Perniön Lihan toimitusjohtaja Rami Himantoa vastaan nostettiin Varsinais-Suomen käräjäoikeudessa syyte markkinointirikoksesta, jonka mukaan yritys on käyttänyt ja myynyt 47 000 kiloa ulkomaista sianlihaa, mutta sanonut sen olevan kotimaista. Häntä syytetään myös terveysrikoksesta yrityksen käytettyä tehtaanmyymälässä myymättä jääneitä tuotteita uusien tuotteiden raaka-aineina niin, että siitä aiheutui vaaraa kuluttajille. Myös omavalvontasuunnitelmat olivat puutteellisia muun muassa allergisoivien ainesosien osalta. Himanto on myöntänyt valtaosan syytteistä, mutta pitää tapahtumia vahinkoina. Toukokuussa 2017 Varsinais-Suomen käräjäoikeus katsoi salolaisen Perniön Lihan syyllistyneen markkinointirikokseen.Terveysrikossyytteen käräjäoikeus hylkäsi.


title: Perniön Liha

text: Yhtiö ilmoittaa korjanneensa tuotantojärjestelmissä ilmenneet virheet ja korjaavien toimenpiteiden jälkeen yrityksen toiminnan ovat tarkastaneet viimeisen kahden vuoden aikana useat tahot. Yrityksen toiminnasta ei ole löytynyt huomautettavaa.


title: Costaceae

text: Costaceae on trooppinen kasviheimo, joka kuuluu koppisiemenisten Zingiberales-lahkoon. Heimoon kuuluvat mm. kostukset ("Costus").


title: Costaceae

text: Heimon kasvit ovat varrellisia, joskus jopa haaroittuvia yksisirkkaisruohoja. Lehtitupessa on ilmakanavia, jotka puuttuvat ruodista ja lavasta. Lehdet sijaitsevat yhdessä spiraalikierteisessä rivissä ja ovat umpitupellisia ja kielekkeellisiä. Kukinto on tähkämäinen tai mykerömäinen, haaraton, tai harvemmin kukat ovat yksittäin. Kukkien kookkaissa tukilehdissä on usein mesiäisiä. Kukat ovat vastakohtaisia, ja kookashuulisia. Heteitä on vain yksi, jonka kookkaan ponnen puoliskojen välistä emiön luotti kulkee. Sikiäimen päällä tai lähimain sen päällä sijaitsee haarainen ja putkimainen mesiäinen. Luotissa on rimpsuinen uloke.


title: Costaceae

text: Costaceae kasvaa trooppisessa vyöhykkeessä erityisesti Amerikassa ja Uuden-Guinean ja Australian alueilla.


title: Costaceae

text: Heimossa on kuusi sukua ja 110 lajia. Suurin on kostusten suku ("Costus"), jossa lajeista on enemmistö: 90 lajia. Lähin sukulaisheimo on inkiväärikasvit (Zingiberaceae).


title: Costaceae

text: Suvut:


title: Andreas Otterling

text: Andreas Otterling (s. 25. toukokuuta 1986 Örebro) on ruotsalainen pituushyppääjä ja kolmiloikkaaja. Pituushypyssä Otterlingin ulkoratojen ennätys on vuonna 2015 Karlstadissa hypätty 806 cm ja sisäratojen ennätys Tukholmassa vuonna 2016 hypätty 812 cm. Otterling edustaa KFUM Örebrota.


title: Andreas Otterling

text: Otterling saavutti pronssia pituushypyssä vuoden 2015 sisäratojen EM-kilpailuissa Prahassa. Hän on osallistunut yksiin ulkoratojen EM-kilpailuihin, vuonna 2012 Helsingissä jääden karsinnassa ilman tulosta. Hänellä on kaksi Ruotsin mestaruutta, yksi kolmiloikasta ja yksi pituushypystä.


title: Andreas Otterling

text: Otterling on hypännyt kolmiloikkaa parhaimmillaan ulkoradoilla 16,21 m vuonna 2010 ja sisäradoilla 16,22 m vuonna 2010. Hän keskittyi aiemmin myös kolmiloikkaan, mutta käytyään kesällä 2014 lonkkaleikkauksessa hän on keskittynyt pelkästään pituushyppyyn.


title: Silvano Chesani

text: Silvano Chesani (s. 17. heinäkuuta 1988 Trento) on italialainen korkeushyppääjä. Hänen ulkoratojen ennätyksensä on vuonna 2013 Modenasa hypätty 231 ja sisäratojen ennätyksensä helmikuussa 2013 Anconassa hypätty 233. Chesani edustaa Atletica Clarina Trentoa, on 190 senttimetriä pitkä ja painaa 75 kilogrammaa.


title: Silvano Chesani

text: Chesani saavutti hopeaa vuoden 2015 sisäratojen EM-kilpailuissa Prahassa. Hän jakoi toisen sijan yhdessä Kreikan Adónios Mástorasin kanssa. Chesani on osallistunut kahdesti MM-kilpailuihin, vuosina 2011 ja 2013 jääden molemmilla kerroilla karsintaan. Myös EM-kilpailuihin Chesani on osallistunut kahdesti, vuosina 2010 ja 2012, mutta jäi niissäkin karsintaan. Vuonna 2013 Chesani saavutti Välimeren kisoista hopeaa.


title: Silvano Chesani

text: Chesanin vuonna 2013 Anconassa hyppäämä sisäratojen ennätys oli tuolloin myös Italian ennätys, ennen kuin Marco Fassinotti rikkoi sen vuonna 2014.


title: Peter Prodromou

text: Peter Prodromou (s. 14. tammikuuta 1969 Lontoo) on brittiläinen aerodynaamikko ja insinööri. Hän työskentelee nykyisin Formula 1 -talli McLarenin pääinsinöörinä. Koulutukseltaan Prodromou on lentokoneaerodynaamikko. Hänellä on sukujuuria Kreikassa ja Kyproksella.


title: Peter Prodromou

text: Prodromou liittyi McLarenille jo vuonna 1991, heti valmistuttuaan yliopistosta. Ensimmäisellä jaksollaan Prodromou auttoi kehittämään McLarenille voittavia autoja muun muassa Ayrton Sennalle, Mika Häkkiselle ja Kimi Räikköselle. Hän toimi viimeiset vuotensa ensimmäisestä McLaren-jaksostaan tallin pääaerodynaamikkona.


title: Peter Prodromou

text: Vuodet 2006-2014 Prodromou toimi Red Bull Racingilla. Hän oli mukana nostamassa tallia keskikastin tallista nelinkertaiseksi kuljettajien ja tallin maailmanmestariksi. Prodromou sai kahdeksan Red Bull-vuotensa aikana paljon arvostusta.


title: Peter Prodromou

text: Syyskuussa 2014 Prodromou palasi McLarenille, nyt pääinsinöörin tehtävään.


title: Arion (yhtye)

text: Arion on suomalainen melodisen metallin yhtye. Se perustettiin vuonna 2011 ja julkaisi esikoisalbuminsa "Last of Us" vuonna 2014.


title: Arion (yhtye)

text: Arionin perustivat syksyllä 2011 Sibelius-lukion oppilaat rumpali Topias Kupiainen, kosketinsoittaja Arttu Vauhkonen ja kitaristi Iivo Kaipainen sekä basisti Georgi ”Gege” Velinov. Kokoonpano täydentyi toukokuussa 2012 laulaja Viljami Holopaisella.


title: Arion (yhtye)

text: Arion otti osaa vuoden 2013 Eurovision laulukilpailun Suomen-karsintaan Uuden Musiikin Kilpailuun (UMK) kappaleellaan ”Lost”, missä se sijoittui viidenneksi. UMK:n jälkeen yhtye teki levytyssopimuksen Riku Pääkkösen Ranka Kustannuksen kanssa.


title: Arion (yhtye)

text: Arionin esikoisalbumi "Last of Us" ilmestyi elokuussa 2014 ja sijoittui Suomen albumilistalla parhaimmillaan sijalle 13. Albumi on pääosin kitaristi Kaipaisen säveltämä ja Jani Liimataisen sanoittama, ja sen tuotti rumpali Kupiaisen veli Matias Kupiainen. Albumi julkaistiin myös Keski-Euroopassa ja Itä-Aasiassa. Suomen esiintymisten lisäksi yhtye esiintyi vuonna 2014 Japanin Finland Fest- ja Loud Park -festivaaleilla.


title: Arion (yhtye)

text: Arion oli ehdolla vuoden tulokkaaksi vuoden 2015 Emma-gaalassa.


title: Arion (yhtye)

text:
Yhtyeen laulusolisti Viljami Holopainen ilmoitti 12. elokuuta 2015 eroavansa yhtyeestä ja jatkavansa uraansa kevyemmän musiikin parissa. Samalla Arion ilmoitti jo valinneensa uuden laulajan. Uusi laulaja, aiemmin Cønstantinen kanssa levyttänyt Lassi Vääränen, esiteltiin yhtyeen Facebook-sivuilla 28. elokuuta 2015.
Albumit


title: Arion (yhtye)

text: Minialbumit


title: Arion (yhtye)

text: Singlet


title: Kalvolan kirkko

text: Kalvolan kirkko on Kalvolassa Hämeenlinnassa sijaitseva kirkko, jonka on suunnitellut arkkitehti Ilmari Launis. Hän suunnitteli myös kirkon sisäpuoliset koriste- ja lasimaalaukset. Kirkko rakennettiin 1919–1921 entisen, vuonna 1802 valmistuneen, 1866 uusitun ja 1918 palaneen kirkon tilalle. Istumapaikkoja kirkossa on 500 hengelle ja takasalissa vielä 40 hengelle. Kirkkorakennus on päätytornillinen, kolmilaivainen pitkäkirkko, jonka pinta-ala on 256 neliötä. Alttarilla on Oberammergaussa Saksassa valmistettu krusifiksi. Kirkon kellot ovat vuodelta 1953. Kirkon 22-äänikertaiset urut valmisti Kangasalan urkutehdas, alun perin 1924 ja uusittuna 1960.


title: Kalvolan kirkko

text: Kirkkoa vastapäätä tien toisella puolella on hautausmaa, ja siellä on keskiaikainen kivisakasti Kalvolan sakaristo.


title: Vieremän kirkko

text: Vieremän kirkko on Vieremällä Pohjois-Savossa sijaitseva kirkko, jonka suunnitteli arkkitehti Ilmari Launis ja joka valmistui 1919. Istumapaikkoja kirkossa on 860 hengelle. Kirkkorakennus on satulakattoinen pitkäkirkko, jonka toisella sivulla on runkoa matalampi ristivarsi ja toisessa päädyssä kellotorni. Ristivarren alakerrassa on seurakuntasali ja sen vieressä sakaristo, yläkerta on kirkkosalin lehteri. Vuonna 1960 korjatun kirkon pinta-ala on yhteensä 298 neliötä. Alttarilla on Eeva Ryynäsen veistos "Krusifiksi". Kirkon kellot ovat vuodelta 1919. Kirkon 14-äänikertaiset urut on tehnyt Kangasalan urkutehdas, alun perin 1920 ja uusittuna 1959.


title: Vieremän kirkko

text: Hirsistä rakennetun kirkon hirret ovat ulko- ja sisälaudoituksen välissä pystyasennossa eli kyseessä on pystyhirsirakennus. Saarnatuoli on tavanomaisesta poiketen kirkon alttarin ja sen takana olevan alttariseinän välissä, mutta alttaria hieman korkeammalla. Alttariseinällä on lasimaalaus, jota ympäröi kaarena 19 kristillistä symbolia.


title: Vieremän kirkko

text: Rakennustoimikunta oli 1910-luvun alussa tutustunut Pyhännän ja Sonkajärven kirkkoihin. Puinen Pyhännän kirkko oli miellyttänyt erityisesti interiööriltään ja lisäksi se oli maksanut vain neljänneksen Sonkajärven kivikirkon hinnasta. Kuopion tuomiokapituli hylkäsi vähävaraisen seurakunnan anomukset puukirkon rakentamiseksi vedoten 2. syyskuuta 1811 annettuun Keisarilliseen julistukseen, joka edellytti kivikirkon rakentamista. Senaatti yhtyi ensin tuomiokapitulin kantaan, mutta metsähallitus lupasi puukirkon rakentamiseksi 600 rakennuspuuta käsikauppahinnalla Iisalmen hoitoalueelta. Senaatin talousosasto myönsi luvan puukirkon rakentamiseksi 27. lokakuuta 1914.


title: Vieremän kirkko

text: Seurakunta hyväksyi arkkitehti Ilmari Launiksen piirustukset marraskuun alussa 1915. Launis oli ehdottanut seinien rakennetyypiksi ristikkorakennetta, mutta tuomiokapituli vaati toteutusta hirrestä. Koska päätöksessä ei oltu määrätty hirsien suuntaa, päätyi Launis pystyhirsirakenteeseen, joka hänen mielestään oli ainoa mahdollisuus kirkossa, jossa myös pilarit kannattavat sisäkattoa. Vaakahirsirakenteessa ongelmana olisi se, että sisäkatto jäisi hirsien ja niillä lepäävien kattotuolien laskeutuessa ainoastaan pilarien varaan. Kirkon rakentaminen aloitettiin elokuussa 1918 rakennusmestari Eetu Niemisen johdolla. Kirkon vihkimisjuhla pidettiin 26. joulukuuta 1919. Kirkon urut valmistuivat vuonna 1920.


title: Vieremän kirkko

text: Launis kertoi suunnitelleensa kirkon "puutyyliseksi". Hänen mukaansa tapa, jossa toisesta aineesta tehdessä jäljiteltiin kalliimman rakennusaineen työtapoja ja muotoja, kuului rakennustaiteessa ohitettuun vaiheeseen.


title: Eduard Romanjuta

text: Eduard Eduardovytš Romanjuta (, ; s. 23. lokakuuta 1992 Ternopil,Ukraina) on ukrainalainen laulaja, joka edusti Moldovaa Eurovision laulukilpailussa 2015 Wienissä kappaleella ”I Want Your Love”. Hän oli ensimmäinen ulkomaalainen Moldovan edustaja Eurovision laulukilpailussa. Hän sijoittui semifinaalissa sijalle 11. eikä päässyt finaaliin.


title: Eduard Romanjuta

text: Aiemmin Romanjuta on osallistunut Ukrainan euroviisukarsintoihin vuonna 2011 kappaleella "Berega" ja sijoittui seitsemänneksi, 2012 kappaleella "I’ll never let go" ja sijoittui viidenneksi sekä 2013 kappaleella "Get real with my heart", joka sijoittui karsinnan kolmanneksi.


title: Eduard Romanjuta

text: Romanjuta syntyi Ukrainan länsipuolella sijaitsevan Ternopilin kaupungissa. Hän aloitti luovan toiminnansa neljän vuoden iästä lähtien. Jo viiden vuoden iässä Romanjuta toimi Kiovassa Ukrainassa sijaitsevassa palatsissa, jossa Ukrainan presidentti Leonid Kutšma kiitti häntä henkilökohtaisesti hänen lahjakkuutensa erinomaisuudesta. Vuosina 1999–2002 Romanjuta osallistui Kiovassa pidettyyn ”Presidentin joulupuut” -tapahtumaan, jossa oli yli 170 esitystä. Romanjuta sai lapsuudessaan enemmän palkintoja eri tapahtumissa, kuten ”Etelä-helmi”, ”Song Magic” (Bulgaria), ”Slavic Bazaar” (Ukraina), ”Stars on stage” (Ukraina), ”Song Vernissage” (Ukraina) ja ”Sunny Skiff” (Ukraina). Vuonna 2003 Romanjuta julkaisi ensimmäisen täyspitkän tietueensa nimeltä ”Maakuntien värit”.


title: L’ultima fatica di Ercole

text: L’ultima fatica di Ercole (”Herkuleen viimeinen urotyö”) on vuonna 1918 valmistunut italialainen mykkäelokuva. Emilio Graziani-Walterin ohjaaman elokuvan pääosaa esittää Adolfo Trouché.


title: L’ultima fatica di Ercole

text: Peplum-elokuvana pidetty "L’ultima fatica di Ercole" on usein mainittu antiikin mytologian Herkuleen ensiesiintymiseksi valkokankaalla. Todellisuudessa sen sekä Francesco Bertolinin vuonna 1922 ohjaaman "Il trionfo di Ercoleen" tapahtumat sijoittuvat 1900-luvulle.


title: L’ultima fatica di Ercole

text: Aikalaiskritiikin mukaan elokuva on niin huono, ettei sitä tulisi esittää yleisölle. Arvostelijan mukaan siinä ei ole lainkaan juonta, ja voimamiesrooleja esittänyt Trouché epäonnistuu täydellisesti Maciste-kopion roolissaan.


title: Brad Oleson

text: Bradley Scott "Brad" Oleson (s. 11. huhtikuuta 1983 Fairbanks, Alaska) on yhdysvaltalainen koripalloilija, joka edustaa Espanjan Liga ACB:ssa pelaavaa FC Barcelonaa. Pelipaikaltaan 191 senttimetriä pitkä, 91 kiloa painava ja numerolla 24 pelaava Oleson on pelintekijä tai heittävä takamies.


title: Brad Oleson

text: Yliopistotasolla Peninsula Collegessa ja Alaska Fairbanksissa pelanneen Olesonin ensimmäinen seura aikuisten tasolla oli Dodge City Legend, jota hän edusti vuonna 2005.


title: Brad Oleson

text: Vuonna 2005 Oleson siirtyi Espanjaan, toiseksi korkeimman sarjatason Rosalía de Castroon, jossa hän pelasi vuodet 2005-2008. Vuonna 2008 hän siirtyi pääsarjan Liga ACB:n Fuenlabradaan, jossa hän pelasi vain kauden 2008-2009, tehden kuitenkin pääsarjadebyyttinsä.


title: Brad Oleson

text: Vuonna 2009 Oleson vaihtoi seuraa Espanjassa. Hän siirtyi Liga ACB:n Saski Baskoniaan, jossa hän heti ensimmäisellä kaudella saavutti sarjan mestaruuden. Oleson pelasi seurassa neljä vuotta, ennen kuin siirtyi tammikuussa 2013 FC Barcelonaan, jossa ensimmäisellä kaudella tuli cupin voitto. Kaudella 2013-2014 hän voitti Barcelonan kanssa Liga ACB:n mestaruuden.


title: Brad Oleson

text: Olesonin kotikaupunki Fairbanks Alaskassa viettää joka vuosi Brad Oleson -päivää 24. huhtikuuta. Olesonilla on myös Espanjan kansallisuus, sillä hän on asunut Espanjassa kymmenen vuotta.


title: Daniel Caligiuri

text: Daniel Caligiuri (s. 15. tammikuuta 1988 Villingen-Schwenningen) on saksalainen jalkapalloilija, joka edustaa Bundesliigassa pelaavaa VfL Wolfsburgia. Pelipaikaltaan oikeajalkainen Caligiuri on oikea laitahyökkääjä.


title: Daniel Caligiuri

text: Caligiuri aloitti ammattilaisuransa SC Freiburgissa. Hän pelasi seuran kakkosjoukkueessa vuosina 2007-2011 70 peliä tehden niissä 23 maalia. Debyyttinsä seuran ykkösjoukkueessa Bundesliigassa Caligiuri teki marraskuussa 2009 VfL Bochumia vastaan syöttäen heti Heiko Butscherin maalin. Ensimmäisen osumansa Freiburgin paidassa Caligiuri teki helmikuussa 2012 VfL Wolfsburgia vastaan. Parhaimmillaan Caligiuri teki Freiburgissa kauden aikana kuusi maalia, juuri kaudella 2011-2012.


title: Daniel Caligiuri

text: Caligiuri siirtyi heinäkuussa 2013 Freiburgista Bundesliigan VfL Wolfsburgiin, joukkueeseen, jota vastaan hän oli tehnyt ensimmäisen bundesliigamaalinsa. Caligiuri debytoi joukkueen paidassa syyskuussa 2013 TSG Hoffenheimiä vastaan ja ensimmäisen, joka jäi myös kauden 2013-2014 ainoaksi, maalinsa hän teki helmikuussa 2014 Hertha BSC:tä vastaan. Otteluita avauskaudella kertyi 24. Toisella kaudella Caligiuri on tehnyt 19 pelaamassaan ottelussa jo viisi osumaa.


title: Daniel Caligiuri

text: Caligiurin isoveli Marco Caligiuri on myös pelannut Bundesliigaa. Nykyisin hän edustaa 2. Bundesliigan SpVgg Greuther Fürthiä. Veljeksillä on italialaisia sukujuuria.


title: Putney Bridgen metroasema

text: Putney Bridgen metroasema on Lontoon metron asema District Linen Wimbledoniin johtavan haaran varrella Lontoossa, Yhdistyneessä kuningaskunnassa. Asema sijaitsee Hammersmith and Fulhamin alueella Lontoon matkakortin maksualueella 2. Asema on saanut nimensä läheisestä Thamesin ylittävästä Putney Bridge -sillasta.


title: Putney Bridgen metroasema

text: Asema avattiin 1. maaliskuuta 1880 nimellä Putney Bridge and Fulham. Se sai 1. syyskuuta 1902 uudeksi nimekseen Putney Bridge and Hurlingham, ja nimi lyheni nykyiseen muotoonsa vuonna 1932.


title: Porsche (traktori)

text: Porsche on saksalaisen Porsche-yhtiön valmistama traktorimerkki.


title: Porsche (traktori)

text: Ensimmäinen malli, Type 100, valmistui vuonna 1937. Siitä kokeiltiin useita erilaisia versioita, voissakin oli V-tyypin kone, toisissa yhdeksänsylinterinen. Jotkut olivat nelitahtisia, toiset kaksitahtisia.Seuraaja Type 111 käytti kaksitahtikonetta. Type 112:ssa oli voimakkaampi moottori ja vuonna 1940 markkinoille tullutta Type 112/5:ttä pidetään malliston parhaana.


title: Porsche (traktori)

text: On kerrottu, että Hitler tilasi traktorin Porschelta, mutta myös versiota, että Ferdinand Porsche ujutti ajatuksen Hitlerille. Uutta "kansantraktoria" piti kehittää samaan tyyliin kuin "kansanautoa" (Volkswagen), ja tehtaan piti tuottaa aluksi 100 000 traktoria vudodessa, myöhemmin 300 000. Vuonna 1941, kun öljytuotteiden saanti oli hankalaa, markkinoille tuotiin myös puuta polttava häkäpönttömalli.


title: Porsche (traktori)

text:
Porschen dieselmoottorilla toimivia traktoreita valmistettiin vuoteen 1963 asti.Suomeen on tuotu ainakin malleja Junior, Standart, Super ja Master. Ainakin kahteen suurimpaan on saanut turbiinikytkimen.
Moottorit ovat ilmajäähdytteisiä. Ilmajäähdytteisiä sylintereitä 1,2,3 tai 4 mallista riippuen. Jäähdytystä tehostaa koteloitu puhallus.


title: Monika Linkytė

text: Monika Linkytė (s. 3. kesäkuuta 1992 Gargždai) on liettualainen laulaja. Hän voitti vuonna 2015 Liettuan euroviisukarsinnat Vaidas Baumilan kanssa ja edusti maataan Eurovision laulukilpailussa 2015 kappaleella "This Time". He sijoittuivat kilpailun finaalissa 18:nneksi 30 pisteellään.


title: Pardubicen lääni

text:
Pardubicen lääni () on yksi Tšekin kolmestatoista läänistä.
Sen pääkaupunki on Pardubice.


title: Pardubicen lääni

text: Vuonna 2014 läänissä oli noin 516 000 asukasta.


title: Justine Braisaz

text: Justine Braisaz (s. 4. heinäkuuta 1996 Albertville) on ranskalainen ampumahiihtäjä. Hän edustaa Club des Sports Les Saisiens -seuraa.


title: Justine Braisaz

text: Nuorten MM-kilpailuissa Braisaz on ollut parhaimmillaan viides sprintissä Presque Islessa 2014.


title: Justine Braisaz

text: Kontiolahden MM-kilpailuissa 2015 Braisaz hiihti kolmannen osuuden Ranskan hopeaa voittaneessa naisten viestijoukkueessa. Henkilökohtaisilla matkoilla hän oli pikamatkalla ja normaalikilpailussa 34:s ja takaa-ajossa 35:s. Oslon MM-kilpailuissa 2016 hän hiihti avausosuuden Ranskan hopeajoukkueessa naisten viestissä. Yhteislähdössä hän sijoittui 12:nneksi, normaalimatkalla 16:nneksi, takaa-ajossa 22:nneksi ja pikakilpailussa 25:nneksi. Hochfilzenin MM-kilpailuissa 2017 hän hiihti kolmannen viestiosuuden Ranskan pronssijoukkueessa ja oli takaa-ajossa viides.


title: Justine Braisaz

text: Braisaz hiihti Pyeongchangin olympialaisissa 2018 kolmannen osuuden Ranskan pronssijoukkueessa naisten viestissä. Pikakilpailussa hän oli kymmenes, yhteislähdössä 20:s, takaa-ajossa 34:s ja normaalimatkalla 55:s.


title: Justine Braisaz

text: Kaudella 2014–2015 Braisaz debytoi ampumahiihdon maailmancupissa joulukuussa 2014 ollen Hochfilzenin pikakilpailussa 17:s. Näin ollen hän saavutti heti uransa ensimmäiset maailmancupin pisteensä. Kymmenen parhaan joukkoon hän sijoittui ensimmäisen kerran oltuaan neljäs Hanty-Mansijskin pikakilpailussa maaliskuussa 2016. Ensimmäisen palkintosijansa hän saavutti oltuaan toinen Pokljukan pikakilpailussa joulukuussa 2016. Hän oli samalla kaudella Oslon pikakilpailussa toinen ja takaa-ajossa kolmas. Maailmancupin kokonaiskilpailussa hän sijoittui kuudenneksi ja pikakilpailun cupissa viidenneksi.


title: Justine Braisaz

text: Kaudella 2017–2018 Braisaz oli toinen Östersundin pikakilpailussa ja takaa-ajossa. Ensimmäisen voittonsa hän saavutti Le Grand-Bornandin yhteislähtökilpailussa. Kaudella 2018–2019 hän sijoittui kolmanneksi Pokljukan pikakilpailussa.


title: Justine Braisaz

text: Braisaz on hiihtänyt maailmancupissa myös Ranskan naisten viestijoukkueessa.


title: Trimerophytopsida

text: Trimerophytopsida (tai Trimeropsida) on varhainen putkilokasvien luokka devonikaudelta. Eri auktorit ovat käsitelleet ryhmää eri taksonomisilla tasoilla käyttäen nimiä Trimerophyta, Trimerophytophyta, Trimerophytina, Trimerophytophytina ja Trimerophytales.


title: Trimerophytopsida

text: Ryhmän alkuperä on epävarma. Se näyttää periytyvän useista eri kantamuodoista. Kuitenkin sen yleisin kantamuoto on kaari "Rhyniophyta". "Trimerophytophyta" on puolestaan kantamuoto suurimmalle osalle myöhemmistä kasveista, kuten kortteet, saniaiset ja paljassiemeniset ja koppisiemeniset. Ne myös välillisesti vaikuttivat liekomaisten kasvien ja kaaren "Zosterophyllophyta" syntyyn. Kaareen "Trimerophyllophyta" kuuluvat kasvit olivat enimmillään metrin korkuisia. Kaaren tunnetuimpia sukuja olivat "Psilophyton" ja "Pertica". "Psilophyton"-suvun lajit olivat pieniä ja niiden oksat haaraantuivat epämääräisesti ja olivat eri pituisia. "Pertica"-suvun lajeilla sen sijaan oli keskellä päävarsi, josta muut oksat haaraantuivat ja ne olivat pienien pensaiden kokoisia.


title: Erik Simon

text: Erik Simon (s. 21. elokuuta 1987 Karl-Marx-Stadt, Itä-Saksa) on saksalainen uransa lopettanut mäkihyppääjä. Hänen parhaat sijoituksensa maailmancupista ovat vuodelta 2009, jolloin hän oli 10. maaliskuuta Kuopion suurmäen kilpailussa 30. Saman sijoituksen hän sai 15. maaliskuuta Vikersundin lentomäen kilpailusta. Palkintokorokkeella hän on ollut Continental Cupissa 4 kertaa (2 kertaa toinen ja 2 kertaa kolmas) ja FIS Cupissa kolme kertaa (2 kertaa toinen ja kerran kolmas).


title: Erik Simon

text: Hänellä on nimissään Alpensia Jumping Park HS 140 -nimisen mäen kesämäkiennätys, joka on 133,0 metriä.


title: Matti Parmasalo

text: Matti Palmroos, kirjailijanimi Matti Parmasalo (s. 10. syyskuuta 1923 Tottijärvi) on suomalainen toimittaja, pakinoitsija ja kirjailija.


title: Matti Parmasalo

text:
Nimellä "Matti Parmasalo"'
Nimellä "Matti Palmroos":


title: Emil Liljeberg

text: Emil Brynolf Liusvaara aik. Liljeberg (1. toukokuuta 1895 Kotka – ?) oli suomalainen sotilas, joka sai koulutuksensa keisarillisella Venäjällä, palveli ensimmäinen maailmansodassa Venäjän armeijassa ja sen jälkeen sisällissodassa Suomessa valkoisten joukoissa upseerina sekä aktiiviupseerina itsenäisessä Suomessa. Hän oli nuoruudessaan pituushypyn ja kolmiloikan Suomen mestari.


title: Emil Liljeberg

text: Emil Liljeberg liittyi ensimmäisen maailmansodan syttyessä vapaaehtoisena Venäjän keisarilliseen armeijaan käyden ensin Nikolain Ratsuväenopiston Pietarissa, josta kornetiksi ylennettynä siirrettiin rintamatehtäviin. Rintamalla hän oli Karpaattien alueella ja Romaniassa. Siellä hän johti Taka-Baikaliain ratsuväkiosastoa sotnikkina. Keisarillisen Venäjän sortumisen jälkeen hän osallistui syyskuussa 1917 kenraali Lavr Kornilovin epäonnistuneeseen sotilasvallankaappaukseen, jossa yritettiin kaataa tasavaltaisen Venäjän pääministeri Aleksandr Kerenskin johtama valta. Liljeberg kuului silloin luutnantin arvoisena vt. eskadroonan päällikkönä kenraaliluutnantti Aleksandr Krymovin joukkoihin, jotka etenivät osana Kornilovin vallankaappausta Pietaria kohti.


title: Emil Liljeberg

text: Joulukuussa 1917 luutnantti Liljeberg palasi Suomeen ja sai tietää maaherra Bruno Jalanderilta Helsingissä perusteilla olevista suojeluskunnista. Jalanderilta saamien neuvojen perusteella hän matkusti Etelä-Pohjanmaalle. Liljeberg liittyi tammikuun alussa 1918 Lappajärvellä perustettuun Uudenmaan rakuunarykmentin toimintaan. Kansalaissodassa hän toimi Satakunnan ryhmässä, jossa joutui kuitenkin syrjäytetyksi johtamiensa Ikaalisten suojeluiskuntalaisten yksikössä.


title: Emil Liljeberg

text:
Sisällissodan jälkeen Liljeberg myöh. Liusvaara kapteeniksi ylennettynä siirtyi Sortavalaan ja palveli Laatokalla RT-3:n patteriston komentajana Konevitsassa kesästä 1922 lähtien ja teknillisen toimiston päällikkönä Sortavalassa 1926—36. Tänä aikana hän opiskeli ylioppilaaksi Sortavalan lyseossa, josta tuli ylioppilaaksi 1922. Vuonna 1936 hänet määrättiin 1. ITP:n päälliköksi Helsinkiin. Vuonna 1926 majuriksi ylennetty Liusvaara suoritti Sotakorkeakoulun sotateknisen linjan Teknillisessä korkeakoulussa ja Sotakorkeakoulussa 1923—27. Yleisesikuntaupseerin arvonimen hän sai 1939.,
Liusvaara osallistui Talvi- ja jatkosotaan. Talvisodassa hän toimi Kotijoukkojen Esikunnan it-tston päällikkönä ja III/JR67 komentajana Laatokan pohjoispuolella ja Karjalan kannaksella. Siirrettynä takaisin Merivoimiin hän toimi jatkosodan aikana Hangon rintaman it-komentajana ja Säkkijärven rannikkolohkon komentajana Viipurinlahdella.
Hän erosi armeijasta 1944 ja toimi sen jälkeen Helsingin Veroviraston palveluksessa 1944—51 ja toimien samalla usean vuoden ajan
Valtiovarainministeriön kiinteistöjen arvioimistoimikunnan sihteerinä. 1950-luvulla hän siirtyi yksityiseksi liikemieheksi perustaessaan oman kiinteistöliikkeen.
Liusvaara hoiti useita yhteiskunnallisia luottamustehtäviä. Sortavalassa ollessaan vuosina 1920-36 hän oli kaupunginvaltuuston jäsen ja monen urheilu- ja liikuntakasvatusseuran johtohenkilö. Helsingissä hän oli kaupungin useiden lautakuntien jäsen.


title: Emil Liljeberg

text:
Aktiiviurheilijana Liusvaara (ent. Liljeberg) saavutti nuoruudessaan yleisurheilussa pituushypyssä ja kolmiloikassa yhteensä yhdeksän Suomen mestaruutta - neljä vauhditonta mestaruutta ja viisi Kalevan kisoissa 1913, 1914 ja 1918. Hän edusti Suomea naapurimaissa useissa kilpailuissa. Esimerkiksi balttilaisissa kisoissa Malmössä 1914 hän voitti pituushypyn. Puolustuslaitoksessa palvellessaan hän saavutti viisi armeijan mestaruutta. Helsingin Kisa-Veikkojen jäsen hän oli vuodesta 1912, samalla kunniajäsen.
Liusvaaran pitkäaikaisena harrastuksena oli mieskuorolaulu ja niinpä hän kuului asuinpaikkakunnillaan Sortavalan Mieslaulajiin ja Helsingissä Viipurin Lauluveikkoihin.


title: Renata Wrede

text: Lilly Renata Wrede, o. s. "Boëthius" (6. syyskuuta 1923 Helsinki – 21. maaliskuuta 1998 Italia) oli Suomessa syntynyt ruotsalainen taidemaalari, kuvanveistäjä ja kirjailija.


title: Renata Wrede

text: Wreden vanhemmat olivat ruotsalainen professori Axel Boëthius ja Madeleine Björnberg. Hän kävi Tukholmassa Otte Sköldin ja Isaac Grünewaldin taidemaalarikouluja ja opiskeli myös Kööpenhaminan taideakatemiassa sekä Ranskassa ja Italiassa. Wrede oli naimisissa vuodesta 1947 taiteilija Gösta Liljeströmin kanssa ja vuodesta 1958 vapaaherra Rabbe Wreden kanssa.


title: Renata Wrede

text: Renata Wreden tunnetuin kirja "Roomalainen leijona" kertoo hänen lapsuusvuosistaan Roomassa 1930-luvulla.


title: Veikko Onttonen

text: Veikko Onttonen (s. 28. heinäkuuta 1923 Rautu) on suomalainen kirjailija.


title: Veikko Onttonen

text: Onttosen romaani "Sota ja nuoruus" kertoi jatkosodan rintamamiehistä.


title: Kari Heliövaara

text: Kari Heliövaara (s. 30. joulukuuta 1954) on Helsingin yliopiston metsäeläintieteen professori. Hän on filosofian maisteri ja maatalous- ja metsätieteiden tohtori. Hän on ollut Helsingin yliopiston soveltavan eläintieteen dosentti vuodesta 1985.


title: Kirsti Jaantila

text: Kirsti Kaarina Jaantila (18. elokuuta 1923 Lappeenranta – 22. toukokuuta 1985 Espoo) oli suomalainen toimittaja, kirjailija ja kääntäjä. Hän käytti myös nimimerkkiä "Kaarina Laine".


title: Kirsti Jaantila

text: Jaantila kirjoitti ylioppilaaksi Lohjan yhteiskoulusta vuonna 1942, suoritti tiedotusopin Master of Arts -tutkinnon Minnesotan yliopistossa Yhdysvalloissa vuonna 1952 ja valmistui filosofian kandidaatiksi Helsingin yliopistosta vuonna 1968. Hän työkenteli toimittajana "Uudessa Suomessa" 1944–1945 ja 1948–1949, "Viikkosanomissa" 1945–1946 ja 1954–1961, toimitussihteerinä "Uutisaitassa" 1946–1948 ja "Me Naisissa" 1957–1958 sekä "Elokuva-Aitta"-lehden päätoimittajana 1961–1968. Vuodesta 1969 kuolemaansa asti Jaantila oli Tampereen yliopiston sanomalehtiopin lehtorina, mutta kirjoitteli edelleen free lance -toimittajana aikakauslehtiin. Hän oli Espoon kaupungin kulttuurilautakunnan pitkäaikainen jäsen ja Tapiolan kuoron kunniajäsen.


title: Kirsti Jaantila

text: Jaantila kirjoitti näyttelijä Ella Erosen elämästä kertoneen kirjan "Loistava Ella".


title: Kirsti Jaantila

text: Nimimerkillä "Kaarina Laine":


title: Juha Lappalainen

text: Juha Antero Lappalainen (s. 8. huhtikuuta 1947 Rantasalmi) on Helsingin yliopiston prosessioikeuden emeritusprofessori. Hän on varatuomari ja oikeustieteen tohtori. Hänestä tuli oikeustieteen kandidaatti vuonna 1971 ja lisensiaatti vuonna 1977, ja tohtoriksi hän väitteli Helsingin yliopistossa vuonna 1986. Hän oli korkeimman oikeuden esittelijä vuonna 1978, Suomen asianajajaliiton sihteeri vuosina 1987–1988, kurinpitolautakunnan ja Keskuskauppakamarin välityslautakunnan jäsen vuosina 1998–2001. Vuodesta 2000 lähtien hän on ollut Suomalaisen tiedeakatemian jäsen.


title: Juha Lappalainen

text: Lappalaisen tutkimuskohteena ovat olleet vahingonkorvaus- sekä rikos- ja prosessioikeus.


title: Kimmo Sandell

text: Kimmo Sandell (s. 10. syyskuuta 1957) on suomalainen balettimestari. Hän oli Suomen kansallisbaletin solistitanssija vuosina 1976–2001. Vuosina 1987–1988 hän oli Helsingin kaupunginteatterin tanssija. Vuodesta 1993 hän on ollut Kansallisbaletin tanssijat ry:n varapuheenjohtaja. Hän on ollut päätehtävissä muun muassa baleteissa "Seitsemän veljestä", "Huonosti vartioitu tyttö", "Pähkinänsärkijä", "Don Quijote", "Kamelianainen" ja "Giselle". Hän on tehnyt solistivierailuja muun muassa Berliiniin.


title: Rytmi (levy-yhtiö)

text: Rytmi oli suomalainen levy-yhtiö, jonka Yleisradion insinöörit Paavo Arni ja Rafael Ylkänen perustivat jatkosodan aikana 1940-luvulla. He perustivat Helsinkiin myös oman studion ja levyprässäämön, jotta yhtiö ei olisi riippuvainen ulkomaiden tuonnista. Rytmi siirtyi nopeasti sodan jälkeen Musiikki-Fazerin omitukseen ja edelleen vuonna 1966 toimintansa aloittaneen Fazer Finnlevyn alaiseksi levymerkiksi, jollaisena se toimi 1970-luvulle saakka.


title: Rytmi (levy-yhtiö)

text: Rytmin artisteja olivat 1950–1960-luvuilla useat suomalaiset tähdet, kuten Tapio Rautavaara, Olavi Virta, Kauko Käyhkö, Eino Grön, Metro-Tytöt, Henry Theel ja Esa Pakarinen.


title: Esa Lehtinen (professori)

text: Esa Tapani Lehtinen (s. 15. lokakuuta 1969) on Jyväskylän yliopiston professori kieli- ja viestintätieteiden laitoksella.. Lehtinen toimi Vaasan yliopiston nykysuomen, erityisesti suomen ammattikielen professorina vuodesta 2007 (aiemmin samassa tehtävässä määräaikaisessa virkasuhteessa) heinäkuun 2017 loppuun. Hänestä tuli filosofian maisteri vuonna 1996, ja hän väitteli tohtoriksi vuonna 2002. Lehtinen työskenteli suomen kielen assistenttina Tampereen yliopistossa 15.9.–14.12.1994 ja uudelleen vuosina 2001–2002. Vuosina 1999–2000 hän työskenteli tutkijana Langnet-tutkijakoulussa.


title: Lisa Vittozzi

text: Lisa Vittozzi (s. 4. helmikuuta 1995) on italialainen ampumahiihtäjä. Hän on sekaviestin olympiamitalisti ja naisten viestin MM-mitalisti.


title: Lisa Vittozzi

text: Vittozzi saavutti nuorten MM-kilpailuissa hopeaa pikakilpailussa Obertilliachissa 2013 sekä kultaa pikakilpailussa ja takaa-ajossa ja hopeaa normaalimatkalla Presque Islessa 2014. Hän oli EM-kilpailujen nuorten sarjassa kolmas normaalimatkalla Nové Městossa 2014.


title: Lisa Vittozzi

text: Vittozzi hiihti avausosuuden pronssia saaneessa Italian viestijoukkueessa Kontiolahden MM-kilpailuissa 2015. Henkilökohtaisilla matkoilla hän oli pikakilpailun 60:s ja takaa-ajon 41:s. Oslon MM-kilpailuissa 2016 hän sijoittui pikakilpailussa 20:nneksi, takaa-ajossa 13:nneksi ja yhteislähdössä 17:nneksi. Hochfilzenin MM-kilpailuissa 2017 hän oli pikakilpailussa neljäs, yhteislähdössä yhdestoista ja takaa-ajossa neljästoista.


title: Lisa Vittozzi

text: Vittozzi hiihti Pyeongchangin olympialaisissa 2018 avausosuuden pronssia saaneessa Italian sekaviestijoukkueessa. Yhteislähtökilpailussa hän oli neljäs, pikakilpailussa kuudes, takaa-ajossa yhdestoista, normaalimatkalla 32:s ja naisten viestissä yhdeksäs.


title: Lisa Vittozzi

text: Rulla-ampumahiihdon MM-kilpailuissa Vittozzi sai nuorten sekaviestissä pronssia Forni Avoltrissa 2013.


title: Lisa Vittozzi

text: Maailmancupissa Vittozzi kilpaili ensimmäisen kerran kaudella kaudella 2014–2015. Ensimmäisen palkintosijansa hän saavutti oltuaan kolmas Kontiolahden takaa-ajokilpailussa kaudella 2016–2017. Seuraavalla kaudella hän sijoittui kolmanneksi Le Grand-Bornandin takaa-ajokilpailussa. Kontiolahdella hän oli kolmas pikakilpailussa ja toinen yhteislähdössä. Maailmancupin kokonaiskilpailussa hän sijoittui kaudella 2017–2018 kuudenneksi.


title: Lisa Vittozzi

text: Kaudella 2018–2019 Vitozzi voitti Oberhofin pikakilpailun ja takaa-ajon. Ruhpoldingin pikakilpailussa hän oli toinen ja Antholzin takaa-ajossa kolmas.


title: Lisa Vittozzi

text: Hän on hiihtänyt maailmancupissa myös Italian naisten viestijoukkueessa ja sekaviestijoukkueessa.


title: Mandelin

text: Mandelin on seuraavien henkilöiden sukunimi:


title: Keravan kirkko

text: Keravan kirkko on Keravalla sijaitseva kirkko, jonka suunnitteli arkkitehti Ahti Korhonen ja joka valmistui 1963. Istumapaikkoja kirkossa on noin 500. Kirkkorakennus on pohjakaavaltaan epäsymmetrinen, alttari on pisimmällä seinällä ja betoninen kellotorni sekä sakaristo kirkon yhdessä kulmauksessa. Sisutuksessa on käytetty betonin vastapainona tammea. Kirkon pinta-ala on 900 neliötä. Alttarilla on Kauko Räsäsen suunnittelema 1977 hankittu metallinen reliefi "Jumalan voima", minkä lisäksi kirkossa on Lauri Ahlgrénin lasimaalaus "Orjantappurakruunu". Kirkon 25-äänikertaiset urut on valmistanut Kangasalan urkutehdas, alun perin vuonna 1963.


title: Keravan kirkko

text: Kirkko peruskorjattiin 1993, jolloin myös urut ja sisätiloja uusittiin. Tekstiilitaiteilija Maisa Kaarna suunnitteli kirkon 40-vuotisjuhlaan "Lupaus" -nimisen ryijyn, joka on saarnatuolin yläpuolella. Sisustukseen kuuluu myös kirkon arkkitehdin Ahti Korhosen suunnittelema lähetyskynttelikkö.


title: Tikkakosken kirkko

text: Tikkakosken kirkko on Tikkakoskella sijaitseva kivikirkko, jonka suunnitteli lääninarkkitehti Olavi Kivimaa 1957. Istumapaikkoja kirkossa on 300. Kirkkorakennus on torniton, satulakattoinen pitkäkirkko, jonka päädyssä on punatiilinen päätykolmio ja seinien alaosassa liuskekiviupotuksia. Sisäkatto on tasalakinen taitekatto. Kirkon siipirakennuksessa on seurakuntasali ja sakaristo. Kirkon 10-äänikertaiset urut on valmistanut Kangasalan urkutehdas 1959. Kirkon alkuperäinen pinta-ala oli 232 neliötä, mutta sen yhteydessä olevia seurakuntatiloja on laajennettu pariin eri otteeseen. Kirkossa on taiteilija Lauri Ahlgrénin vuonna 1977 suunnittelema lasimaalaus.


title: Trooppinen hirmumyrsky Pam

text: Trooppinen hirmumyrsky Pam oli trooppinen sykloni, joka aiheutti laajoja tuhoja maaliskuussa 2015 Tyynenmeren lounaisosassa. Se iski lauantaina 14. maaliskuuta Vanuatulle. Tuhoalueen hajanaisuuden ja katkenneiden tietoliikenneyhteyksien takia tietoa vaurioista tuli hitaasti.


title: Trooppinen hirmumyrsky Pam

text: Pam luokiteltiin satelliittikuvien perusteella Saffirin-Simpsonin hurrikaaniasteikolla korkeimpaan eli 5. luokkaan. Sitä on verrattu vuoden 2013 taifuuni Haiyaniin.


title: Esa Lehtinen

text: Esa Lehtinen -nimisiä henkilöitä ovat:


title: Cities: Skylines

text: Cities: Skylines on suomalaisen Colossal Orderin kehittämä ja ruotsalaisen Paradox Interactiven vuonna 2015 julkaisema kaupunginrakennuspeli. Pelissä rakennetaan kaupunkia ja ylläpidetään sitä.


title: Cities: Skylines

text: Pelistä on julkaistu PlayStation 4 -konsolille käännös, jonka on tehnyt Tantalus.


title: Cities: Skylines

text: Pelaaja aloittaa pelin suuruiselta maalohkolta, jolle tulee moottoritieliittymä. Pelaaja saa myös hieman aloitusrahaa. Tehtävänä on lisätä maa-alueelle katuja sekä asuin-, teollisuus- ja kauppa-alueita, ja niiden lisäksi peruspalveluita kuten energiantuotanto, viemäröinti ja jätehuolto. Toimenpiteet rohkaisevat ihmisiä muuttamaan kaupunkiin ja tarjoavat heille töitä. Kun väestö kasvaa, pelaaja saa käyttöönsä uusia kaupunkia parantavia investointeja, kuten kouluja, paloasemia, poliisiasemia, terveydenhoidon tiloja, jätehuoltojärjestelmiä ja liikenneratkaisuja.


title: Cities: Skylines

text: Kaupungin voi jakaa kaupunginosiin, joista jokaisen toimintoja pelaaja voi vapaasti määrittää. Jossakin kaupunginosassa voi olla ilmainen joukkoliikenne, toisessa korkeampi veroaste isoille yrityksille. Kaupungin rakennuksilla on eri kehitysasteita, jotka voi saavuttaa ympäröivää aluetta kehittämällä. Korkeammat rakennukset tuovat etuja kaupungille. Esimerkiksi kaupparakennus kehittyy seuraavalle tasolle kun ympäröivän alueen asukkaat kouluttautuvat paremmin, mikä puolestaan mahdollistaa uusien työntekijöiden palkkaamisen ja kasvattaa kaupungin verotuloja. Asukasmäärän ja tulojen kasvaessa pelaaja voi hankkia kaupungille lisää maata yhteensä kahdeksan lohkon verran suuruiselta alueelta. Hankittavien lohkojen määrää on rajoitettu, jotta peli pyörisi sujuvasti erilaisilla tietokoneilla, mutta pelaaja voi modifioida peliä niin, että kaikki saa käyttöön. On myös modi, millä koko kartta-alueen saa käyttöön laidasta laitaan. Tämä tarkoittaa 81 lohkoa rakennustilaa.


title: Cities: Skylines

text: "Cities: Skylinesiin" on julkaistu viisi suurempaa lisäosaa ("expansion") ja muutama pienempi ladattava sisältöpaketti ("DLC"). Kaikki lisäosat vaativat emopelin toimiakseen. Isojen lisäosien hinta on joko 15 tai 13 euroa.


title: Cities: Skylines

text:
Tämän lisäksi peliin on myös nimellä "Content Creator Pack" kulkevia sisältöpaketteja, jotka eivät sisällä varsinaisesti uusia pelimekaniikkoja, vaan ainoastaan uusia rakennuksia ja/tai teemoja kaupunkeihin. Sisältöpaketit ovat pelaajien suunnittelemia. Tähän mennessä näitä on julkaistu kolme:
Näiden lisäksi peliin on kolme ilmaista sisältöpakettia, sekä pelkästään uusia radioasemia sisältäviä paketteja.


title: Cities: Skylines

text: Colossal Order oli suunnittelut kaupunginrakennussimulaatiopeliä perustamisestaan 2009 lähtien, mutta julkaisija Paradox Interactive hyväksyi suunnitelmat vasta kun Electronic Artsin vuonna 2013 julkaistu "SimCity" menestyi huonosti markkinoilla. Myös toinen kilpailija, Focus Home Interactive, julkaisi vuonna 2015 uuden osan omaan "Cities"-pelisarjaansa, mutta se sisälsi paljon bugeja eikä juurikaan uutta sisältöä. Näin Colossal Orderin kaupunginrakennussimulaatiolla oli hyvä markkinarako kilpailijoiden epäonnistuneiden pelien takia. Marina Hallikaisen mukaan yrityksen tavoitteena olikin olla toistamatta kilpailijoidensa virheitä julkaisussa.


title: Cities: Skylines

text: "Cities: Skylinesin" kehitystiimi oli kokoinen ja kehitysbudjetti alle miljoona euroa. Paradoxin markkinointibudjetti oli myös pieni, mutta hyvä viraalinäkyvyys toi paljon julkisuutta. Peli annettiin ennen julkaisua videostriimajien pelattavaksi. Markkinointiin kuului myös suorapuheisuus: kehittäjät kertoivat, etteivät ole tekemässä ”superpeliä” tai pystyisi kilpailemaan sisällön määrällä kilpailijoidensa kanssa.


title: Cities: Skylines

text: Modaustyökalujen kehitykseen käytettiin noin puolet kehitysresursseista. Pian julkaisun jälkeen peli sai laajan modausyhteisön, joka teki kuukaudessa yli . Osa modausten ideoista on lisätty myöhemmin suoraan peliin, kuten yksisuuntaisten teiden suunnan vaihtaminen napin painalluksesta.


title: Cities: Skylines

text: "Cities: Skylines" on uskollinen pelityypilleen. Peliä on kutsuttu "SimCityksi" jota ei koskaan tullut. "Cities: Skylines" osasi hyödyntää monia asioita, joissa Maxisin SimCity epäonnistui, muun muassa kaupunkialueen laajentaminen. "Cities: Skylines" on ollut arvostelumenestys ja julkaisuviikolla se oli Steamin myydyin peli. Ensimmäisen vuorokauden aikana peliä ladattiin yli ja ensimmäisen viikon aikana yli . Pelin perushinta on Steamissa . Huhtikuuhun 2016 mennessä peliä oli myyty yli kaksi miljoonaa kappaletta. Maaliskuuhun 2018 mennessä peliä oli myyty yli viisi miljoonaa kappaletta tietokoneille.


title: Cities: Skylines

text: "Pelaaja-lehti" valitsi "Cities: Skylinesin" vuoden 2015 kotimaiseksi videopeliksi. Peli sai "Pelaajan" arvostelussa arvosanaksi 9/10. Peli sai GameSpotin arvostelussa arvosanaksi 8/10. Pelillä on Metacritic-kerääjäsivustolla 85/100 pistettä.


title: Cities: Skylines

text: Colossal Order sai "Vuoden suomalainen pelinkehittäjä" -palkinnon DigiExpo-messuilla vuonna 2015.


title: Laurent Mekies

text: Laurent Mekies (s. 28. huhtikuuta 1977 Tours) on ranskalainen insinööri. Nykyisin hän työskentelee Formula 1 -talli Scuderia Toro Rosson auton kehityksestä vastaavan osaston johtajana.


title: Laurent Mekies

text: Mekies saapui Formula 1 -piireihin vuonna 2001, kun hänestä tuli Arrows-kuljettaja Enrique Bernoldin moottorin kisainsinööri. Seuraavana vuonna hän vaihtoi Minardille, jossa hän toimi Mark Webberin moottorin kisainsinöörinä. Myöhemmin hän toimi myös Zsolt Baumgartnerin ja Christijan Albersin alustan kisainsinöörinä Minardilla. Vuonna 2006 Red Bull osti Minardin ja sen nimeksi muuttui Toro Rosso. Mekiesistä tuli tuolloin tallin pääinsinööri. Tuossa tehtävässä Mekies oli mukana voittamassa tallin tähän mennessä ainoata voittoa vuonna 2008 Sebastian Vettelin ajamana Monzassa.


title: Laurent Mekies

text: Vuonna 2013, Mekiesin toimittua seitsemän vuotta Toro Rosson kisainsinöörinä, hänestä tuli tallin auton kehityksestä vastaavan osaston johtaja. Tuossa roolissa Mekies työskentelee edelleen.


title: Laurent Mekies

text: Mekies asuu Toro Rosson kotipaikassa, Italian Faenzassa.


title: The World’s Strictest Parents

text: The World's Strictest Parents (tai World's Strictest Parents) on TwentyTwenty Televisionin tuottama televisiosarja, joka on lähtöisin Isosta-Britanniasta jossa sarjaa esittää BBC. Ohjelman suosio johti monien kansainvälisten kuten yhdysvaltalaisen (lähettäjä CMT) (joka on osa MTV Networksiä) ja australialaisen version (lähettäjä Channel Seven) muodostumiseen. On olemassa myös monia muita kansainvälisiä versioita, mukaan lukien saksalainen (saksankielinen) versio nimeltään "Die strengsten Eltern der Welt" (The strictest Parents in the World).


title: The World’s Strictest Parents

text: Ohjelman tarkoituksena on lähettää kaksi niinkutsuttua "kuritonta" nuorta asumaan tiukkoihin huostaanottoperheisiin viikoksi, jotta heidän asenne ja käyttäytyminen saadaan muuttumaan. Viikon aikana he saavat vaikuttaa kirjeillä, joihin he ovat listanneet omien vanhempiensa kanssa asioita, joita huostaanottovanhempien kanssa pitäisi yrittää ratkaista.


title: Tatu Miettunen

text: Tatu Miettunen (s. 24. huhtikuuta 1995 Mänttä) on suomalainen jalkapalloilija, joka edustaa Veikkausliigassa pelaavaa Tampereen Ilvestä. Hän on pelipaikaltaan keskuspuolustaja.


title: Tatu Miettunen

text: Miettunen pelasi pienenä synnyinkaupunkinsa Mäntän Valossa, mutta hän muutti vuonna 2000 Pirkkalaan ja aloitti pelaamisen Tampereen Ilveksen kaupunginosajoukkueessa. Kauden 2014 alla Miettunen teki Ykkösessä pelanneen Ilveksen edustusjoukkueen kanssa kaksivuotisen sopimuksen jatko-optiolla yhdestä vuodesta. Hän pelasi ensimmäisellä kaudellaan Ykkösessä 16 ottelua ja teki yhden maalin.


title: Tatu Miettunen

text: Ilves nousi kaudeksi 2015 Veikkausliigaan Myllykosken Pallon jäätyä ilman liigalisenssiä. Miettunen esiintyi vahvasti Liigacupin otteluissa ja teki debyyttinsä Veikkausliigassa toukokuussa 2015 Rovaniemen Palloseuraa vastaan. Elokuussa 2015 hänet valittiin Veikkausliigan kuukauden joukkueeseen.


title: Elsa (täsmennyssivu)

text: Elsa tai ELSA voi tarkoittaa seuraavia:


title: Rataniakasvit

text: Rataniakasvit (Krameriaceae) on koppisiemenisten Zygophyllales-lahkoon kuuluva vähälajinen, amerikkalainen heimo, jossa on vain ratanioiden suku ("Krameria"). Tunnetuin laji lienee punaratania ("Krameria lappacea").


title: Rataniakasvit

text: Rataniat ovat puoliloisia, jotka ovat habitukseltaan pensaita tai ruohoja. Karvat ovat yksisoluisia. Lehdet sijaitsevat kierteisesti ja ovat pieniä, tavallisesti soikeita ja yksinkertaisia tai joskus kolmilehdykkäisiä, ehytlaitaisia ja korvakkeettomia. Hieman hernekasvien perhomaisia kukkia muistuttavat kukat sijaitsevat terttumaisissa kukinnoissa tai yksittäin nivelikkäiden perien päässä ja ovat vastakohtaisia. Verholehtiä on neljä tai tavallisemmin viisi, ja ne ovat sisäpinnaltaan terälehtimäisiä; yksi niistä on muita isompi. Teriössä on kaksi tai tavallisemmin kolme kynnellistä ja enemmän tai vähemmän yhteenkasvanutta terälehteä ja kaksi pienempää terälehteä, jotka eivät ole kynnellisiä ja joissa on öljyrauhasia, elaioforeja. Heteitä on neljä tai harvemmin kolme ja ne voivat joskus kiinnittyä kynnellisiin terälehtiin; ponnet avautuvat rei'illä ja palhot ovat usein tukevia. Sikiäin on yhdislehtinen ja koostuu kahdesta emilehdestä, joista toinen on hyvin surkastunut; vartalo on pitkä ja luotti pieni. Sikiäimessä on neljä siemenaihetta kärki-istukassa. Hedelmä on pähkinä, jonka pinnassa on väkäsekkäitä piikkejä.


title: Rataniakasvit

text: Rataniat kasvavat Yhdysvaltojen lounaisosasta Chileen ulottuvalla alueella ja Länsi-Intian saaristossa.


title: Rataniakasvit

text: Ratanioiden suvussa, "Krameria", on kahdeksantoista lajia. Aikaisemmin ratanioita on pidetty linnunruohokasvien (Polygalaceae) sukulaisina. Lähimmiksi sukulaisiksi ovat kuitenkin osoittautuneet mehikorvakasvit (Zygophyllaceae).


title: David Boudia

text: David Alasdair Boudia (s. 24. huhtikuuta 1989 Abilene, Texas) on yhdysvaltalainen uimahyppääjä ja olympiavoittaja. 175 senttimetriä pitkä ja 73 kilogrammaa painava Boudia edustaa Boiler Diving Academyä.


title: David Boudia

text: Boudia voitti olympiakultaa 10 metrin kerroshypyistä vuoden 2012 kesäolympialaisista Lontoosta. Hän saavutti noista kisoista myös pronssia 10 metrin kerroshyppyjen parikilpailusta yhdessä Nick McCroryn kanssa. Rio de Janeiron olympialaisissa 2016 hän saavutti kerroshyppyjen parikilpailussa hopeaa Steele Johnsonin kanssa. Boudia on osallistunut kolmiin kesäolympialaisiin.


title: David Boudia

text: MM-kilpailuista Boudialla on neljä hopeista mitalia ja yksi pronssinen mitali. Mitaleista kaksi kolme on tullut 10 metrin kerroshypyistä ja loput 10 metrin kerroshyppyjen parikilpailuista. Pan-Amerikan kisoista Boudia on voittanut kultaa vuodelta 2007 10 metrin kerroshyppyjen parikilpailusta.


title: David Boudia

text: Boudian valmentajana toimii Adam Soldati. Boudia on naimisissa ja hänellä on yksi lapsi.


title: Marina Alabau

text:
Marina Alabau Neira (s. 31. elokuuta 1985 Sevilla) on espanjalainen kilpapurjehtija ja olympiavoittaja. 164 senttimetriä pitkä ja 55 kilogrammaa painava Alabau edustaa Club Náutico Sevillaa. Hän kilpailee purjelautailun RS:X -luokassa.
Alabau saavutti kultaa RS:X -luokasta vuoden 2012 kesäolympialaisista Lontoosta ennen Suomen Tuuli Petäjää. Hän kilpaili myös vuoden 2008 kesäolympialaisissa Pekingissä sijottuen neljänneksi.


title: Marina Alabau

text: Alabau on saavuttanut MM-kilpailusta kultaa vuodelta 2009, hopeaa vuosilta 2006 ja 2014 sekä pronssia vuosilta 2008 ja 2011. EM-kilpailuista hänellä on peräti viisi kultaa vuosilta 2007, 2008, 2009, 2010 ja 2012.


title: HIFK Fotboll -jalkapallojaoston historia

text: HIFK Fotboll (Idrottsföreningen Kamraterna, Helsingfors) on helsinkiläisen urheiluseura HIFK:n 1907 perustettu jalkapallojaosto.


text: IFK:n vuosisadan mittainen tarina suomalaisessa jalkapallossa on kertomus loistavista voitoista ja synkistä vastoinkäymisistä. On aivan selvää että IFK kuuluu suomalaisen jalkapallon, kuten toki monen muunkin lajin, todellisiin pioneereihin. Vaikka punapaidat joutuivat odottamaan ensimmäistä mestaruuttaan kauan, oli seura alusta lähtien aktiivisesti mukana monella tavalla, sekä kentällä että sen ulkopuolella. IFK:laiset olivat vahvasti mukana sekä maajoukkueessa että erilaisissa luottamustehtävissä, ja seuran piirissä kiinnostus jalkapalloa kohtaan oli suurta. Solmittiin kansainvälisiä yhteyksiä, järjestettiin turnauksia, työskenneltiin parempien olosuhteiden puolesta. Yksi osoitus IFK:n asemasta on, että mikään muu seura ei ole ollut mukana sekä ensimmäisessä SM-kilpailussa (1908) että ensimmäisessä SM-sarjassa (1930).


text: IFK:n todelliset loiston päivät alkoivat sen jälkeen kun sarjajärjestelmä otettiin käyttöön. Ajanjakson 1930-72 aikana tähtirinnat voittivat seitsemän Suomen mestaruutta, enemmän kuin mikään muu seura sinä aikana. Välillä menestys oli vaatimattomampaa ja IFK ehti myös viettää 12 kautta Suomi-sarjassa. Kilpailu kävi yhä kovemmaksi ja joskus oli yksinkertaisesti parasta ottaa suosiolla vauhtia alemmalta sarjatasolta. Vahva nuorisotyö tuotti hyviä tuloksia ja muodosti perustan viimeisille mestarijoukkueille 1950- ja 1960-luvun taitteessa. IFK kuului maan jalkapalloeliittiin vielä 1970-luvun alussa. HIFK:n ja HJK:n kohtaamiset keräsivät vielä jalkapallon kulta-aikoina 60-luvun tienoilla usein yli 10 000-päisen yleisön Helsingin Olympiastadionille, jalkapallon ollessa vielä Suomen suurin joukkuelaji.


text: Kohtalokkaan vuoden 1972 jälkeen ei punapaitoja enää ole nähty korkeimmalla sarjatasolla. IFK ei ole ainoa vanha, perinteinen joukkue joka on joutunut tottumaan elämään alasarjoissa. Stadin vanhoista neljästä suuresta vain HJK on pelannut pitkään pääsarjatasolla HIFK:n palatessa Suomen huipulle vasta kaudeksi 2015. Kaksi muuta neljästä suuresta, kruununhakalaisena seurana tunnettu Kiffen ja Vallilan työväkeläisten aikanaan kannattama HPS, ovat pelanneet pitkään alasarjoissa.


text:
Vuonna 1972 joukkue lähti kauteen yhtenä suurimmista mestarisuosikeista. Kaksi olympiadia myöhemmin eli vuonna 1980 sama IFK rämpii 4. divisioonan pohjakerroksessa. Uskomaton alamäki, joka alkaa IFK:n 75-vuotisjuhlavuodesta. Martti Kuusela ja Markku Viro siirtyivät paikalliskilpailija HJK:hon josta kuitenkin saatiin tilalle Timo Rahja, taiturimainen mutta arvaamaton maajoukkuepelaaja. Kalle Nieminen taas saapui IFK:n keskikentälle Lahden Reippaasta. Paperilla kasassa oli huippujoukkue, mutta itse pelit menivät penkin alle etenkin puolustuksen vuotaessa pahasti. IFK jäi sijalle 10, neljä pistettä viimeisen säilyjän eli HJK:n perässä. Matti Paatelaisen maalikuninkuus (16 täysosumaa) ei ollut edes laiha lohtu sarjasta putoamisen tuskassa.
IFK oli purjehtinut kolme vuotta jatkuvassa myötätuulessa, mutta vaikeuksien kasaantuessa ei valmentaja Huttusen auktoriteetti kenties riittänyt pitämään pitkälti värväämällä koottua tähtisikermää yhtenäisenä.


text: 1. divisioonaan pudonnut joukkue hajosi, toisin kuin kuusi vuotta aikaisemmin. Timo Rahja palasi HJK:hon ottaen mukaansa Trygve Wahlbeckin, Matti Haahti palasi Lahteen (tällä kertaa Kuusysiin) kun taas Matti Paatelaisen ja Pekka Heikkilän osoitteena oli Valkeakosken Haka. Lisäksi muutama muu pelaaja lopetti tai siirtyi alasarjoihin, eikä vastaavan tasoisia pelimiehiä luonnollisesti saatu tilalle. IFK pelasi kohtalaisen kauden 1. divisioonaksi muuttuneella toiseksi ylimmällä sarjaportaalla sijoittuen neljänneksi, mutta nousu ei ollut lähelläkään. Joukkueen kantava voima oli 20 maalia viimeistellyt Juha-Pekka Laine, joka kuitenkin kauden jälkeen päätti siirtyä HJK:hon. Menetys oli liian paha, eikä Wahlbeckin paluu raitapaidoista tuonut joukkueeseen riittävästi tulivoimaa. Niinpä kauden 1974 päätteeksi IFK:n kohtalona oli putoaminen 2. divisioonaan. Tämä riitti myös Helge Janssonille, ja uudeksi puheenjohtajaksi nousi IFK:ta 1960-luvulla mestaruussarjassakin edustanut Gary Sundberg.


text:
IFK:n aiemmin niin laadukas juniorityö oli päässyt hiipumaan 1960-luvun aikana. Seura oli aikoinaan virvoittanut toimintaansa
astumalla kielirajan ylitse, mutta se ei riittänyt, sillä kantakaupungin väestö väheni ja vanheni jatkuvasti. IFK ei ollut ottanut askelta Stadin vanhojen rajojen yli, kun taas HJK oli rohkeasti lähtenyt uusille liitosalueille käynnistäen mm. kaupunginosien välisen
nappulaliigan. Vilkaisu nuorten piirinmestarien luetteloon puhuu karua kieltään; IFK:n kultamitalisade päättyy 1960-luvun puolivälissä ja HJK:n valtakausi alkaa. IFK:lla oli kuitenkin vielä hyvä juniori-ikäluokka, joka menestyi mainiosti sekä B- että A-juniorien SM-turnauksissa, kirkkaimpina tähtinään nuorten maajoukkuemiehet Pasi Jaakonsaari ja Henry Fredriksson. IFK:n ensimmäinen kakkosen kausi toi seitsemännen tilan muutaman pisteen putoamisviivan yläpuolella, minkä jälkeen joukkuetta alettiin vähitellen nuorentaa. Vuonna 1976 IFK sijoittui neljänneksi kokoonpanolla, jossa esiintyivät sekä mestaruussarjavuosien aikana mukana ollut Trygve Wahlbeck että 17-vuotias Jaakonsaari.


text: Kausi 1977 herätti jo pelkoa pahimmasta, sillä IFK vältti putoamisen vain kahden pisteen erolla. Toisaalta seuran A-juniorit taistelivat Suomen mestaruudesta viimeiseen otteluun saakka sijoittuen lopulta neljänneksi. Kauteen 1978 IFK lähti hyvin nuorella joukkueella, jossa oli jäljellä enää muutama pelaaja parin vuoden takaisesta kokoonpanosta. Nuorennusleikkaus oli liian raju, sillä IFK voitti vain neljä ottelua ja putosi 3. divisioonaan. Kaikkensa seuran eteen tehnyt, jopa kentälle taistelemaan mennyt puheenjohtaja Sundberg jätti tehtävänsä. Myös eturivin nuoret pelaajat lähtivät IFK:sta. Joukkueen paras maalintekijä Pasi Jaakonsaari nousi 1980-luvulla A-maajoukkuepelaajaksi voittaen myös Suomen mestaruuden HJK:n riveissä. IFK:n alamäki ei kuitenkaan päättynyt tähän. Ilman vahvaa miestä ruorissa oli seuraava kausi sekasortoinen, ja syksyllä 1979 joukkue putosi jo 4. divisioonaan. Pahimmillaan kauden 1980 aikana näytti siltä ettei tämäkään vielä riitä, mutta lopulta IFK varmisti sarjapaikkansa toiseksi viimeisellä ottelukierroksella. Tuloksena kahdeksas sija 4. divisioonan lohkossa 4, vain neljä pistettä putoamisviivan paremmalla puolella. Tämä jäi Helsingin IFK:n historian pohjanoteeraukseksi.


text:
Syöksykierre oli vihdoinkin pysäytetty, mutta IFK oli pudonnut pohjalle ja sieltä on tunnetusti pitkä matka ylös. IFK:n toinen kausi “nelosessa” sujui sarjan keskikastissa, mutta 1982 joukkue kuului jo lohkonsa parhaimpiin. Nousua saatiin kuitenkin odottaa vielä vuoden verran. Valmentaja Sakari Niemisen johdolla IFK voitti lohkonsa ja selviytyi nousukarsintoihin Maunulan Palloa vastaan. IFK sai bonuspisteen lohkovoitosta ja nousuun vaadittiin neljä pistettä (voitosta 2, tasapelistä 1 piste). Ensimmäinen ottelu päättyi
tasapeliin (3-3) mutta Pirkkolassa pelatun toisen osaottelun vei nimiinsä IFK (2-0) Risto Salomaan ja Arto Rappin maaleilla. Tämä merkitsi IFK:lle paitsi nousua 3. divisioonaan, myös oikeastaan ensimmäistä iloista kauden päätöstä yli vuosikymmeneen. Nousun jälkeen pantiin kovat piippuun. Pertti Alaja, maajoukkueen ja ruotsalaisen Malmö FF:n 31-vuotias maalivahti palasi Suomeen ja ryhtyi IFK:n pelaajavalmentajaksi. Alaja piti seuran tulevaisuutta valoisana, eikä pessimisti ollut myöskään jalkapallojaoston puheenjohtaja Jouko Vartiainen. Hän uskoi IFK:n palaavan mestaruussarjaan 1980-luvun loppuun mennessä.


text:
Pertti Alaja valmensi IFK:ta kolme kautta (1984-86) mutta ei hyvistä yrityksistä huolimatta onnistunut nostamaan seuraa ylemmäksi. Ensimmäisellä kaudella IFK voitti lohkonsa ja pääsi nousukarsintoihin, jotka kuitenkin hävittiin Ponnistukselle. Huomattava yleisömäärä seurasi näiden kahden perinteisen stadilaisjengin kolmen ottelun mittaiseksi venynyttä nousutaistelua, jonka ratkaisi Ponnistuksen nuori ja vikkelä kärkimies Tommi Paavola (sittemmin A-maajoukkuemies ja pitkän linjan mestaruussarjapelaaja). Kaudella 1985 sarjavoitto olisi palkittu suoralla nousulla, mutta IFK jäi kolmanneksi jääden sarjavoittajasta eli keravalaisesta KP-75:stä pisteen päähän. Tero Kupiainen oli lohkon maalikuningas viimeisteltyään 17 kertaa. Vuonna 1986 taas Vantaan Pallon ylivoima vei mielenkiinnon, kun lohkossaan kakkoseksi tullut IFK jäi vantaalaisista peräti 13 pisteen päähän.
Kuriositeettina mainittakoon että VanPa:n riveissä esiintyi Henry Forssell, joka oli edustanut IFK:ta mestaruussarjassa tasan 20 vuotta aikaisemmin. Kolmen vuoden ponnistelujen jälkeen Pertti Alaja oli saanut tarpeekseen. Hän siirtyi paikalliskilpailija Pallo-Poikiin ottaen vielä mukaansa muutamia IFK:n parhaista pelaajista.


text:
Tilanne kautta 1987 ajatellen ei näyttänyt hyvältä. IFK:n jalkapallojaoston puheenjohtaja Pekka Hämäläinen (vuoden 1961 mestarijoukkueen keskushyökkääjä, Palloliiton puheenjohtaja vuodesta 1998) onnistui kuitenkin saamaan valmentajiksi kokeneen parivaljakon Hannu Kautiainen – Harry Katro sekä muutaman uuden pelaajan. Kauden
alku oli tahmea, mutta tahti parani jatkuvasti. Viimeisessä ottelussaan IFK löi Saharan hiekalla Team Granin lukemin 2-1 varmistaen näin lohkovoiton sekä nousun 2.divisioonaan. Jo ensimmäinen “kakkosen” vuosi tuotti kelvollisen viidennen sijan, ja parina seuraavana kautena Kautiainen ja Katro olivat hyvin lähellä nostaa IFK:n jo 1.divisioonaan. 1989 IFK pelasi uusintaottelun noususta Joutsenon Kullervoa vastaan häviten jatkoajalla (2-4), ja 1990 joukkue jäi pisteen päähän nousupaikan napanneesta FinnPa:sta. Kausina 1991-94 IFK sijoittui eri valmentajien alaisuudessa joka kerta neljänneksi, olematta kuitenkaan kovin lähellä nousua. Maalinteosta vastasivat näinä vuosina ennen kaikkea Mika Väyrynen ja Janne Viljamaa, tuttuja nimiä kaikille jotka IFK:n otteita tuolloin seurasivat.


text: Vuoden 1994 aikana IFK:ssa koettiin hallinnollinen muutos, kun eri jaostoista muodostettiin itsenäisiä yksiköitä, jotka itse vastaavat urheilullisesta ja taloudellisesta menestyksestään. Taustalla vaikutti laajempi organisaatiomuutos koko Suomen urheiluelämässä, mihin olennaisena osana kuului lajiliittojen aseman vahvistaminen. Jalkapallon puolella tämä merkitsi sitä, että punaisissa tähtipaidoissa pelaava joukkue oli tästedes viralliselta nimeltään Football Club (F.C.) HIFK. Käytännössä paljon suurempi muutos oli kotikentän siirtyminen Pallokentältä Oulunkylään. 1997 IFK selvisi jo lohkokakkoseksi mikä oikeutti nousukarsintaan, mutta Ekenäs IF ja Gnistan osoittautuivat vielä liian koviksi vastustajiksi. Keskustelut taustavaikuttaja Pekka Hämäläisen kanssa johtivat siihen, että IFK-jalkapallo valitsi kokouksessaan uuden hallituksen ja puheenjohtajaksi Mika D. Rubanovitschin, nuoren ja kunnianhimoisen miehen. Hallituksella oli suuria tulevaisuudensuunnitelmia IFK:n varalle.


text: Kaudelle 1998 seura kasasi valmentaja Jyrki Vaahdon ja urheilutoimenjohtaja Mikko Lappalaisen johdolla tasokkaan joukkueen, jonka tavoitteena oli nousu 1. divisioonaan. Sarjavoitto ja suora nousu pääsivät lipsahtamaan Riihimäen Palloseuralle, mutta karsintaotteluissa IFK onnistui vierasmaalisäännöllä lyömään vanhan kiistakumppaninsa HPS:n. Paluu toiseksi ylimmälle sarjatasolle 25 vuoden tauon jälkeen oli tosiasia. Nousu Ykköseen vaati kuitenkin huomattavia lisäpanostuksia edustusjoukkueen budjettiin. Edustusjoukkueen vaatimien panosten kasvaessa valitettavan moni seuran yhteistyökumppaneista vetäytyi sponsoriyhteistyöstä, mikä johti siihen, että eväät tulevaan menestykseen syötiin jo saman syksyn aikana. Tällä kertaa hallitus linjasi seuran pitkän tähtäimen suunnitelmaksi nousta liigaan parissa vuodessa ja pelata eurokentillä viimeistään 2005. Suunnitelmat olivat suuria ja yhtälö osoittautui taloudellisesti kestämättömiksi. Kun totuus selvisi, hallitus erosi ja sen puheenjohtaja Rubanovitsch jätti tehtävänsä.


text: Kaudesta 2002 tuli neljäs ja viimeinen F.C. HIFK:lle ykkösdivisioonassa. Joukkue oli melko nimetön ja ennen kaikkea halpa. Tulokset olivat epätasaisia, hyvät ja vähemmän hyvät esitykset seurasivat toisiaan. Juhannuksen jälkeen IFK:n vieraaksi Bollikselle saapui FC Jokerit. Tämä useammin jääkiekon merkeissä nähty paikallisottelu päättyi IFK:n voittoon (2-1), mutta sarjassa punapaidat saivat edelleen tyytyä jälkipään sijoitukseen. Kausi päättyikin karsintaotteluihin FC Espoota vastaan. IFK oli hyvin lähellä pudota 2. divisioonaan, mutta pelastui vierasmaalisäännön ansiosta. Myönteistä kauden aikana oli että kannattajaryhmä Stadin Kingit alkoi tosissaan näkyä ja kuulua lehtereillä.


text:
Yleisesti ottaen vuodet 1. divisioonassa olivat kuitenkin raskasta aikaa IFK:n kannattajille. Kentän puolella joukkue taisteli joka vuosi – tosin menestyksekkäästi – putoamista
vastaan, ja kentän ulkopuolella taloudellinen ahdinko aiheutti jatkuvaa huolta toiminnan jatkumisesta. Vuonna 2003 tämä tie oli kuljettu loppuun. 1. divisioona muutettiin yksilohkoiseksi eli valtakunnalliseksi sarjaksi. Luopuminen etelä- ja pohjoislohkoista merkitsi moninkertaisia matkustuskuluja. Lisäksi monivuotinen pääsponsori lopetti yhteistyön ja ex-kapteeni Lehtolan nostama oikeusjuttu näytti käyvän seuralle hyvin kalliiksi. Kun vielä vanhat velat painoivat raskaana, oli tilanne kestämätön. Football Club HIFK asetettiin keväällä 2003 konkurssiin, joka myöhemmin raukesi varojen puutteeseen. Edustusjoukkue hajosi ja IFK luopui paikastaan 1. divisioonassa.


text: F.C. HIFK:n luovuttua paikastaan 1. divisioonassa 2003 alussa rahavaikeuksien vuoksi, HIFK Soccer aloitti alusta 4. divisioonassa. HIFK Soccer aloitti toimintansa puheenjohtaja Gary Sundbergin johdolla ja ansiosta. Vuoden 2003 4. divisioonan joukkue koostui pitkälti IFK:n kakkosjoukkueen pelaajista. Vuoden 2004 tammikuussa joukkueen valmentajaksi tuli Tom Jokinen. Kaudella 2004 HIFK sijoittui sarjassa toiseksi ja löi karsintaottelussa MPS/2:n, mutta ei kuitenkaan noussut. Kolmosessa ei nimittäin enää ollut tilaa Helsingin piirin joukkueelle. Kaudella 2005 HIFK voitti sarjan ylivoimaisesti ja nousu Kolmoseen varmistui jo syyskuun alussa. Myös Suomen Cup oli tähtirinnoille menestys. HIFK selviytyi kilpailun viidennelle kierrokselle ja sai vielä lokakuun lopulla pelata Fair Play – finaalissa Finnair Stadiumilla. HIFK Soccer nousi Kolmoseen syksyllä 2005 vakuuttavan kauden jälkeen.


text: Kausi 2005 oli myös sikäli merkityksellinen että uusi aikuisjoukkue perustettiin ja HIFK/2 sai aloittaa Kuutosesta. Syksyllä HIFK/2 nousi Viitoseen. Kaudella 2007 HIFK Soccer nousi Kakkoseen. Samalla kaudella HIFK kärsi Suomen Cupissa tappion neljännesvälierissä (16 parhaan joukossa) FC Interille ja tappion pikkufinaalissa City Starsille 1-2. Nousu Ykköseen tapahtui kauden 2010 päätteeksi. Kakkosen lohkovoittajat HIFK, Ilves ja Santa Claus pelasivat yksinkertaisen sarjan, jonka voittaja nousi siis Ykköseen. HIFK kaatoi Ilveksen pari viikkoa sitten maalein 2-1 ja Santa Claus puolestaan kukisti tamperelaisjoukkueen viime viikonloppuna lukemin 5-3. Näin ollen Santa Clausille olisi riittänyt tasapeli sarjanousuun, IFK sen sijaan tarvitsi voiton. Peli eteni suht tasaisissa merkeissä pitkään ja IFK:n voittomaali syntyi 78.minuutin kohdalla, kun Markus Tanner ohjasi takatolpalta Mergim Kastratin antaman vapaapotkun verkon perukoille. Joukkueen Ykköseen valmensi tuolloin HIFK:n nykyinenkin päävalmentaja Jani Honkavaara.


text: HIFK säilyi Ykkösessä vielä kauden 2011 Honkavaaran johdolla, mutta kauden 2012 päätteksi putosi takaisin Kakkoseen. Honkavaara palasi HIFK:hon yhden Oulunkylän Gnistanissa valmennetun kauden jälkeen ja nosti HIFK:n saman tien takaisin Ykköseen kaudella 2013. Dramaattinen kaksivaiheinen nousukarsinta PS Kemiä vastaan huipentui Sonera Stadiumilla käytävään kohtaamiseen, jossa HIFK:n nousu varmistui 1-0 päättyneessä ottelussa. IFK:n ainoan maalin teki Ville Taulo 88. minuutilla. Ottelun jälkeen HIFK:n kannattajat riehaantuivat juhlimaan nousua pelaajien kanssa kentällä.


text: Kausi 2014 Ykkösessä näytti olevan pitkään uuden ja entistä vahvemman, yhdistyneen KTP:n juhlaa, kotkalaisten johtaessa sarjaa ylivoimaisesti. Kuitenkin aivan viimeisillä kierroksilla KTP:n sarjajohto suli ja HIFK juhli 4.10.2014 nousua Veikkausliigaan kotikentällään, Töölön pallokentällä, kukistettuaan dramaattisten vaiheiden jälkeen porilaisen FC Jazzin 4-2. Jazz oli ottelun aikana jo johdossa, mutta HIFK onnistui nousemaan lopulta ottelun voittoon. Samanaikaisesti KTP oli jäänyt omassa ottelussaan tasapeliin joensuulaista Jippoa vastaan, mikä tarkoitti HIFK:n nousua Veikkausliigaan maalieronsa turvin. HIFK palasi näin päävalmentaja Jani Honkavaaran luotsaamana pääsarjaan 42 vuoden jälkeen.


text: HIFK:n paluu pääsarjaan kahdessa vuodessa tuli organisaatiolle hieman yllättäen. Seura päätti vahvistaa organisaatiota liigatasolle osakeannilla, josta tuli menestys seuran kerätessä uutta osakepääomaa yhteensä 344 495 €:n edestä. HIFK oli ensimmäinen suomalainen urheiluseura, joka toteutti osakeannin uudenlaisen joukkorahoituksen kautta. Joukkorahoituksen toteutti keväällä 2015 suomalainen Invesdor.


title: Kerttu Kastelli

text: Kerttu Mirjami Kastelli, o. s. "Urpela" (15. elokuuta 1923 Nivala – 30. elokuuta 2011) oli suomalainen Pattijoella asunut talonemäntä, kirjastonhoitaja ja runoilija.


title: Kerttu Kastelli

text: Kastelli kävi kansakoulun ja opiskeli sitten Kalajoen kristillisessä kansanopistossa 1943–1944 ja Lahden kansankorkeakoulussa 1946–1947. Hän oli talonemäntänä Pattijoella ja toimi myös Pattijoen sivukirjastonhoitajana ja Raahen aluesairaalan laitoskirjastonhoitajana. Kastelli julkaisi useita runokokoelmia ja hän toimi Raahen työväenopiston kirjoittajapiirin vetäjänä. Hän on myös sanoittanut evankelis-luterilaisen kirkon virsikirjan virren 34 "Ylitse Juudean laidunten".


title: Caroline Bliss

text: Caroline Bliss (s. 12. heinäkuuta 1961) on englantilainen näyttelijä, joka tunnetaan parhaiten James Bond -elokuvista 007 vaaran vyöhykkeellä ja 007 ja lupa tappaa, jossa hän esitti Miss Moneypennyä.


title: Susikaslammi

text: Susikaslammi tai Susikkaanlammi on kuivatettu järvi Kanta-Hämeessä Tammelassa. Entisen järven alue kuuluu Kokemäenjoen vesistössä Loimijoen valuma-alueella Pyhäjärven alueeseen. Järvi laskettiin ensimmäisen kerran joko ennen Suomen sotaa tai pian sen jälkeen eli 1800-luvun alussa.